Galaxy S21 FE тақдим этилди - Terabayt.Uz\nSamsung 2022 йилни Galaxy S21 FE моделини тақдим этишдан бошлади. Узоқ кутилган смартфон ниҳоят бугун тақдим этилди.\nҚурилма 120Hz экран янгиланиш частотаси ҳамда 240Hz сенсорли намуна олиш частотасини қўллаб-қувватловчи 2340х1080 пиксел резолюциядаги 6.4 дюймли AMOLED дисплейи билан жиҳозланган. Смартфоннинг равон ишлашига Snapdragon 888 5G чипи жавоб беради.\nҚурилмага умумий тўртта: 32МП f/2.2 диафрагмадаги селфи камера, 12МП f/1.8 диафрагмадаги асосий камера, 3х зумни қўллаб-қувватловчи 8МП f/2.4 диафрагмадаги телефото камера ҳамда 12МП f/2.2 диафрагмадаги ультракенг камера ўрнатилган.\nGalaxy S21 FE бир неча режимларда суратга олиши мумкин. Тунги режим бир неча кадрли 14 суратни битта суратга бирлаштиради. Шунингдек, видео ёзишда бир неча камералардан бир вақтнинг ўзида фойдаланиш мумкин.\nObject Eraser худди Pixel 6 сериясидаги Magic Eraser каби ишлайди, ушбу функция орқали расмдаги кераксиз объектларни ўчириб ташлаш мумкин.\nСмартфон корпусининг қалинлиги 7.9 миллиметр, оғирлиги эса 177 граммни ташкил қилади. Камера модули орқа панелга бирлашиб кетган. Орқа панель эса матовий қопламага эга.\nGalaxy S21 FE'га 4,500 мАс сиғимли аккумулятор ўрнатилган бўлиб, унинг White, Graphite, Lavender ва Olive рангли турлари мавжуд.\nҚурилманинг 8/128ГБ хотира ҳажмига эга версиясининг нархи 699 долларни ташкил қилади. Смартфон 11 январда сотувга чиқарилади.


Ўзбекистоннинг ўз халқидан қўрқўвчи Ҳукумати\nby Admin on Sat Feb 04, 2012 7:55 am\nЎзбекистоннинг ўз халқидан қўрқўвчи Ҳукумати! ШИРА БОСГАН Кўзларингни ВА ТОМ БИТГАН қулоқларингни КАТТАРОҚ ОЧ ҲАММАНГ!\nТомоша қил, ўрган, хулоса чиқар. Демократия дегани мана бунақа бўлади. Кўчаларга юз минглаб одамлар намойишга чиқса ҳам бошқа давлатларнинг ҳукуматлари сенларга, Қаддофийга, Башарга ўхшаб зўравонликлар қилииб халқни отмайди балки унинг Норозилигини эшитади, тинглайди ва кузатади.\nФаросати борлар керакли хулосаларини чиқаради.\nФаросати йўқлар ҳокимиятга қаттиқроқ ёпишиб олади сенларга ўхшаб.\nАммо бунақа ҳокимиятпарастлар ҳам охир оқибатда Қаддофий, Муборак , Бен Али каби бирин кетин барибир АҒДАРИЛАДИЛАР!!!\nРоссия Мухолифатининг яна бир КАТТА НАМОЙИШИ. Асосий лозунглар: "Президентлик яккаҳукмронлиги йўқолсин! Ҳокимият халқ кенгашларига!" Бу Норозилик Намойиши 10 декабрда бошланган, сайловлардаги адолатсизликларга ва Путин гуруҳининг шумликларига қарши Умумроссия Норозилик Намойишининг давомидир.


Касалланганлар сони 145 278 816\nСоғайганлар сони 123 245 679\nВафот этганлар 3 083 492\nГерманиянинг «Süddeutsche Zeitung» газетаси тобора оммалашиб бораётган Россиянинг «Sputnik V» вакцинасини янги глобал маҳсулотга айланади деб таъкидлади ва «янги нефть» деб атади.\nТаъкидланишича, вакцинанинг самарадорлиги 91,6% даражасида исботланган ва унинг хавфсизлиги кўплаб мустақил экспертлар томонидан тасдиқланган, шунингдек, 30 дан ортиқ мамлакатда рўйхатдан ўтган.\nЎз ҳудудида «Sputnik V»дан фойдаланишга рухсат берган Европа Иттифоқининг ягона вакили Венгрия бўлиб, Словакия, Хорватия ва Чехия ҳозирча фақат қизиқиш билдирган. Чехия Бош вазири Андрей Бабиш эса барчани Венгриядан ўрнак олишга чақирган.\nДори воситасини Европа Иттифоқининг бошқа мамлакатларига етказиб беришда асосий муаммо бу расмийларнинг позициясидир. Нашрнинг эслатишича, коалиция аъзолари, соғлиқни сақлаш вазирликлари раҳбарлари вактсина етказиб беришни рад этишмоқда.\nКиритилди: 20:45 26.02.2021. Ўқилди: 3157 марта. Фикрлар сони: 0 та.


Monitoring uchun testlar\n5 ta muhim tashabbusning ijrosi bo'yicha qilingan ishlar\nМустақилликнинг дастлабки йиллариданоқ бутун мамлакат миқёсида таълим ва тарбия, илм-фан, касб-ҳунар ўргатиш тизимларини ислоҳ қилишга ниҳоятда катта эътибор қаратилди. Истиқлол даврида барпо этилган, барча шарт-шароитга эга бўлган мактаб, академик лицей ва касб-ҳунар коллежлари, олий ўқув юртларида таҳсил олаётган, замонавий касб-ҳунар ва илм-маърифат сирларини ўрганаётган, ҳозирданоқ 3-4 тилда бемалол гаплаша оладиган минг-минглаб ўқувчилар, катта ҳаётга кириб келаётган, ўз истеъдоди ва салоҳиятини намоён этаётган ёш кадрларимиз мисолида яққол кўришимиз мумкин.\nЎзбекистон Республикасининг Биринчи президенти И.А. Каримовнинг “Юксак маънавият – енгилмас куч ” асарида: “Агарки дунё иморатлари ичида энг улуғи мактаб бўлса, касблар ичида энг шарафлиси ўқитувчиликдир” деб таъкидлагани бежиз эмас.\nДарҳақиқат, Навоий вилояти Зарафшон шаҳар 12-умумий ўрта таълим мактаб ўқитувчилари минг-минглаб мурғак қалбларга тарбия-тарбия ва илм нурларини сочадиган, ҳаёт йулида қоқилмасдан олға қадам босишга ундайдиган мўътабар зотдир. Худди ана шундай жонкуяр устозлардан Ашурова Ф.И, Жалилова Х.Р, Абдурахмонова Г.Н, Арзиқулова Ф.Э, Бўронова Г.Ю ларни фахр ва ифтихор билан тилга олсак арзийди. Бу устоз шогирдларини математика,тарих, ҳуқуқ, она тили ва адабиёт, рус тили, чизмачилик, инглиз тили сирларидан огоҳ қилиш билан биргаликда касбининг фидойи устаси талабчан ўқитувчи сифатида ўқувчиларнинг меҳрини қозонди.Ҳар бир дарсни ноанъанавий ташкил қилиб ўқувчиларнинг қизиқишини, фанга меҳр-муҳаббат уйғотишга ҳаракат қилади. Халқимизда: “Устоздан ўтмаган шогирд, шогирд эмас” деган нақл бежизга айтилмаган.Мактабимизнинг истеъдодли, изланувчан ўқувчилари ҳар йили республика миқёсида ўтказиладиган билимлар беллашувида ҳам ўзларининг муносиб ўринларига эга бўлиб келмоқда. Жумладан , бу устозларнинг ёш шогирдларидан информатика фанидан Напасов Меҳрож II ўринни, математика фанидан Аҳмадов Равшан I ўринни, математика фанидан Мардонов Муҳаммаджон III ўринни, тарих фанидан Равшанов Жўрабек I ўринни, ҳуқуқ фанидан Наимова Севара II ўринни, она тили ва адабиёт фанидан Унгалова Севара III ўринни , рус тили фанидан Азимов Улуғбек I ўринни, инглиз тили фанидан Музаффарова Мафтуна III ўринни билимлар беллашувининг республика босқичида қатнашиб фахрли ўринларни қўлга киритган. Юрт келажаги республика танловида интерер дизайн йуналишида 9-синф Бахтиёров Шодиёр республика босқичида II ўринни эгаллади .\nМактабимиз жамоаси жонкуяр устозларимиз ҳар бир дарсида янги педагогик технологияларнинг ҳар хил усулларидан фойдаланиб инновацион усулда дарслар ташкил этиб келмоқда. Ўқитувчи иш фаолияти давомида шаҳар, вилоят, республика миқёсида ўтказилган кўрик-танловларда бир неча бор қатнашиб ғолибликни қўлга киритиб келмоқда. Жумладан, “Йилнинг энг яхши фан ўқитувчиси” кўрик танловининг республика босқичида информатика фанидан Ашурова Ф.И II ўринни,чизмачилик фанидан Бўронова Г.Ю II ўринни эгаллаган. Шунингдек, мусиқа фанидан Бозорова Ш.М лар фаол иштирок этди.\nХихматларини эътиборга олиб, Халқ таълими вазирлигининг “Халқ таълими аълочиси” кўкрак нишони билан тақдирланди. “Йилнинг энг яхши фан ўқитувчиси” кўрик танловининг республика босқичида она тили ва адабиёт фанидан Абдурахмонова Г.Н фаол иштирок этди. Ўқитувчиларнинг жонбозлик билан меҳнат қилишида, йилдан йилга ўқувчиларнинг билим самарадорлигини ошиб боришида мактаб директори Хўжанова Ойгул Бозоровнанинг алоҳида ўрни бор.\nЮқоридаги ютуқлар шундан далолат берадики, раҳбар мактабда ўқитиш тизимини тўғри ва самарали йўлга қўйган. Бу ўқув йилида ҳам , бунга мисол қилиб фан олимпиадаларини олишимиз мумкин. Мактаб ўқувчиларининг билим даражасини аниқлаш, умумтаълим фанларига қизиқишини янада ошириш ва уларни рағбатлантириш мақсадида ҳар йили 9-синф ўқувчилари ўртасида анъанавий тарзда фан олимпиадаси ўтказиб келинмоқда. Шу ойда беллашувнинг шаҳар босқичи бўлиб ўтди. Ҳудуддаги 12 та мактабдан келган ўқувчилар 17 та фан кесимида ўзаро баҳс олиб борди. Зарафшон шаҳар 12 – умумий ўрта таълим мактабидан ҳам 18 нафар ўқувчи шаҳар миқёсида ўтказилган фан олимпиадасига иштирок этиб, шундан 7 нафари фахрли биринчи ўринни, 1нафари иккинчи ўринни эгаллади. Булардан она тили фанидан Унгалова Севара 1-ўрин, инглиз тили фанидан Музаффарова Мафтуна 1-ўрин, физика фанидан Раззоқов Солибой 1- ўрин, биология фанидан Аслонова Дилбар 1- ўрин, география фанидан Аламов Умид 1- ўрин, ҳуқуқ фанидан Пулатов Асадбек 1-ўрин, чизмачилик фанидан Жўрақулов Шуҳрат 1- ўрин ва Жўраева Гулноза 2- ўринни эгаллаб ўқитувчилари берган билимларини яна бир бор синовдан ўтказдилар.\nМактабимизда “Камолот” ва “Камалак ” болалар ташкилоти ишлари ҳам жуда яхши ташкил этилган. Бошлангич синф ўкитувчиси Сахатова Г.М нинг 2-синф ўқувчиси Бахтиёров Жамшид “Юртим жамоли” республика расмлар танловига қатнашиб\n1-ўринни қўлга киритди ва “Мустақиллик мадҳи болалар ижодида” иқтидорли ўқувчилар ўртасида ўтказилган республика расмлар танловида доимий қатнашиб фахрий ёрлиқлар билан тақдирланди. Бошланғич синф уқитувчиси Турсунова М.А нинг 4-синф ўқувчиси Қудратуллаев Шерзод ва 5-синф ўқувчиси Ғуломов Бехруз “Камалак юлдузлари” шеърият ва назм йуналишининг республика кўрик -танловининг вилоят босқичида фаол иштирок этишди. Ўқув йили давомида ўтказилиб келинаётган“Конституция билимдони”, “Парламент билимдони” интернет танловига бошланғич ташкилот аъзолари фаоллик билан қатнашдилар. 9-“Б” синф ўқувчилари Хасанов Ҳусниддин,Сатторов Ҳусан ,Отамуродов Анвар , Исроилов Миржалол , 9-“A” синф ўқувчилари Суннатов Ҳусниддин,Наимова Севаралар фаол қатнашдилар ва республика “Камолот” ва “Камалак ”БТ нинг эсдалик совғаларини олишди.\nФарзандларимизни жисмоний соғлом, маънан етук инсонлар этиб тарбиялашниниг бош омили – болалар спортини ривожлантириш масаласи мамлакатимизда амалга оширилаётган ислоҳатларниниг устувор йуналишларидандир. Болалар спорти мактабимиз таълим- тарбия тизимининиг узвий қисми сифатида ушбу соҳа билан муносиб равишда изчил ривожлантирмоқда.\nМактабимизда жисмоний тарбия ва спорт соҳаси бўйича ишлар ҳам жуда яхши олиб борилади . Бунга мисол қилиб охирги уч йилдан буён “Умид ниҳоллари” мусобақаларида шаҳар кубогини қулдан бермай келмоқда. “Ёз – 2016” мусобақаларида, “Қувноқ стартлар” телевизион спорт мусобақаларида шаҳарда\nI ўринни эгаллади. Мактабимизни 8-синф ўқувчиси Хошимов Камол ДЗЮДО кураш бўйича халқаро мусобақаларда II ўринни эгалди.\nБундан кўриниб турибдики, мактаб жамоаси ҳамжиҳатлик ва аҳилликда ишлаб юқори натижаларга эришиб келмоқда.\nМактабда “Боланинг фикрлаш қобилияти ривожланиши руҳий олами шаклланишишда кутубхонанинг ўрни каттадир” деган шиор остида иш олиб борилади. Ҳақиқатдан хам мутолаа – инсоннинг руҳан ва қалбан улғайиши, таффакури уфқларининг кенгайиши, ҳурмат ва эътибор топишида муҳим ўрин тутади. 2012-2016- йилгача китобхон ўқувчилари юқори ютуқларга эга бўлиб келмоқда. Шулардан Республика миқёсида бўлиб ўтган “Халқ оғзаки ижоди билағонлари” кўрик-танловининг шаҳар босқичида китобхонлари 1-ўринни эгаллаб, вилоятда 1-ўрин, республикада олий ўринни эгаллашди “Китобхонлар байрами” марафонида 1-ўринни эгаллади. Шаҳар босқичида ўтказилган “Энг яхши китобхон” танловида 1-ўринни эгаллаб, вилоят босқичида фаол иштирок этишди.\nКутубхонанинг фаол китобхонлари: Напасова Ситора “Истиқлол ғунчалари” газетасининг дипломи ҳамда “Мустақиллик мадҳи болалар ижоди” ҳамда кўрик танловда ижодкорлиги учун фахрий ёрлиқ билан тақдирланган.\nАслонова Дилбар ”Мустақиллик мадҳи болалар ижоди” кўрик танловида ижодкорлиги учун диплом билан такдирланган.Мактабда ҳар йили ўтказиладиган “Китоб марафони”да ўқувчилар, ота-оналар ва ўқитувчилар фаол иштирок этишади.


ЎзА - Мурожаатлар тез ва ижобий ҳал этилмоқда\n13.08.2018 18:41 Чоп этиш версияси\nМурожаатлар тез ва ижобий ҳал этилмоқда\nПрезидентимиз ташаббуси билан аҳолига хизмат кўрсатиш борасида мутлақо янги тизим – Давлат хизматлари агентлиги ва ҳудудларда унинг марказлари ташкил этилди.\nБуни Қашқадарё вилояти Шаҳрисабз тумани Давлат хизматлари маркази фаолияти мисолида кўриб чиқамиз.\nМарказ томонидан жисмоний ва юридик шахсларга бир қатор давлат хизматлари кўрсатилмоқда. Йилнинг ўтган даврида 955 кичик бизнес субъекти рўйхатга олинган, уларнинг 550 таси якка тартибдаги тадбиркорлардир. Марказ томонидан фаолият кўрсатмаётган кичик бизнес ва тадбиркорлик субъектлари ҳам ўрганиб борилмоқда. Ҳозирда 75 турдаги давлат хизмати кўрсатиш белгиланган бўлиб, шу кунгача кўрсатилган хизматлар 14 минг 86 тани ташкил этган. Мурожаатлар марказ ходимлари томонидан ўрганилиб, тегишлилиги бўйича ижобий ҳал этилаётир.\n– Марказга нодавлат мактабгача таълим муассасаси очиш мақсадида ҳужжатлар тайёрлаш учун мурожаат қилган эдим, – дейди тадбиркор Мадина Жумаева. – Мурожаатим қисқа вақтда қаноатлантирилди, энди лицензия олиб, ўз фаолиятимни бошлайман. Ишларим ортиқча оворагарчиликсиз битганидан жуда хурсандман.\nМарказда ходимлар самарали ишлаши учун барча шароит яратилган. Хоналар замонавий компьютер технологиялари билан тўлиқ таъминланган. Бу ерда ҳар бир мурожаат эътиборда.\nТаҳлиллар шуни кўрсатадики, марказга кейинги пайтларда болаларни мактабгача таълим муассасасига қабул қилиш ҳамда давлат ва хўжалик бошқаруви органлари, маҳаллий давлат ҳокимияти органлари ва тижорат банклари томонидан кўрсатилаётган барча турдаги хизматлардан эркин фойдаланишни таъминлайдиган электрон рақамли имзо сертификатини олиш бўйича аризалар кўпроқ келиб тушмоқда. Мазкур йўналишдаги мурожаатлар қарийб 7 мингта бўлиб, бу ҳозиргача қилинган мурожаатларнинг қарийб 50 фоизи демакдир.\n– Марказимиз томонидан айни пайтда 100 дан ортиқ турдаги давлат хизматлари кўрсатилмоқда, – дейди марказ бош мутахассиси Шоҳрух Ҳафизов. – Бундай дейишимга сабаб, Шаҳрисабз тумани Давлат хизматлари марказида кўрсатиладиган хизматлар рўйхатига тажриба тариқасида яна қўшимча 31 турдаги давлат хизматлари киритилди. Бундан ташқари, махсус ажратилган “Дамас” автомашинаси ёрдамида олис ҳудудларга бориб, аҳолига давлат хизматлари кўрсатиш ҳам йўлга қўйилди. Масалан, тоғли ҳудуд бўлган Ҳисорак, Ғилон, Кўл қишлоқлари туман марказидан анча узоқ. Шу боис бу жойларнинг ўзига бориб давлат хизматлари кўрсатилмоқда ва аҳолининг кўплаб мурожаатлари жойида ҳал этилмоқда.\nШунингдек, марказга жамғариб бориладиган пенсия тизимини ҳисобга қўйиш, пенсия ва нафақа миқдори тўғрисида маълумот бериш, такрорий гувоҳномалар олиш ва бошқа хизмат турлари бўйича ҳам мурожаатлар келиб тушмоқда ва ижобий ечимини топаётир. Албатта, бу жисмоний ва юридик шахсларнинг мурожаати ҳал этилиши ҳамда марказ фаолиятининг такомиллашувида, фуқаролик жамиятини шакллантиришда, иқтисодиётни ривожлантиришда муҳим омил бўлиб хизмат қилади.


Туркманистонда минглаб маҳбуслар авф этилди, орасида хорижликлар ҳам бор - BBC News O'zbek\nТуркманистонда минглаб маҳбуслар авф этилди, орасида хорижликлар ҳам бор\nТуркманистондан келаётган хабарларга кўра, президент Гурбангули Бердимуҳаммедовнинг фармойиши билан 4.000 га яқин маҳбус авф этилиб, бугун эрта тонгда қамоқхонадан қўйиб юборилган.\nАвфт этилган маҳкумлардан ўттизга яқинининг хорижликлар экани айтилмоқда. Аммо авфга айнан кимларнинг тушгани маълум эмас.\n"Интерфакс" ахборот агентлиги авваллари уларнинг рўйхати Туркманистон марказий газеталарида эълон қилинган бўлса, сўнгги йилларга келиб бу каби амалиёт қўлланмаётганини айтади.\nАҳолиси бор-йўғи беш ярим миллионга яқин Туркманистонда барча масалаларда якуний сўзни президент Бердимуҳаммедов айтади.\nАйни ўринда шуни ҳам таъкидлаш керакки, бу - катта сондаги маҳкумларнинг Туркманистонда илк бор авф этилиши эмас.\nЙирик байрамлар муносабати билан бу каби фармойишларнинг берилиши Туркманистонда марҳум Туркманбоши Сапармурот Ниёзов давридан қолган.\nСўнгги янгилик ҳам Рамазон Ҳайитига саноқли кунлар қолган бир пайтга тўғри келмоқда.\nТуркманистон давлат телевидениеси орқали қилган чиқишида жаноб Бердимуҳаммедов " мамлакати ўз фуқаролари бўладими ёки бошқа, айбига иқрор бўлиб, чиндан дилдан пушаймон бўлганларини мунтазам равишда авф этиб келиши"ни таъкидлаган.\nТуркманистон қамоқхоналарида аниқ қанча маҳкум сақланиши маълум эмас.\nТуркманистон қамоқхоналари собиқ Шўролар давлатлари орасида энг ёпиқларидан бири саналади.\nХалқаро ташкилотлар ҳам туркман қамоқхоналарини бориб кўриш деярли имконсиз эканини айтиб келишади.\nУлар қамоқхоналарда сақланаётган сиёсий маҳбусларнинг оғир шароитларда сақланиши, уларга авф қўлланмаслигига эътибор қаратишади.\nШу йил бошларида Норвегияда жойлашган "Хелсинки қўмитаси" инсон ҳуқуқлари ташкилоти Туркманистон шимолидаги Тошҳовуз шаҳрида жойлашган аёллар қамоқхонасидаги аҳволнинг қанчалик абгор эканидан ташвишда эканини айтганди.\nХалқаро қўмитанинг Бирлашган Миллатлар Ташкилотига тақдим этилган ҳисоботида ушбу қамоқхонада маҳбуслар тиқилиб кетгани сабаб, маҳкумаларга, ҳатто, ухлаш учун жой ҳам етишмаслиги урғуланганди.\nБунинг ортидан Женевадаги БМТ Инсон ҳуқуқлари кенгаши Туркманистондаги инсон ҳуқуқлари билан боғлиқ вазиятни алоҳида муҳокама ҳам этганди.\nТабиий газ захираларига ниҳоятда бой Туркманистон жаҳондаги инсон ҳуқуқлари қўпол равишда поймол этилаётган мамлакатлардан бири, деб кўрилади.\nХалқаро ташкилотнинг Инсон ҳуқуқлари кенгашида муҳокама этилган ҳужжатларда эса, Туркманистон қамоқхоналаридаги аҳвол, расмийлар томонидан озодликдан маҳрум этилган фаолларнинг тақдири ҳақида сўз борган, мамлакатда сиёсий ислоҳотлар ўтказилмаётгани танқид қилинганди.\nНуфузли "Еconomist" журналининг дунё давлатларининг қанчалик демократик эканига оид рейтингида ҳам Туркманистон энг қуйи ўринларда, Чад билан Шимолий Корея ёнидан жой олганди.\nHuman Rights Watch инсон ҳуқуқларини ҳимоя қилиш халқаро ташкилотига кўра эса, Туркман ҳукумати омма ҳаётини мутлақ назорат қилишга уринади, бу мамлакатда ҳамон Совет замонидан қолган ўзгача фикрдаги инсонларни руҳий шифохонага мажбуран ётқизиш, мамлакатни тарк этишга мажбурлаш амалиётлари қўлланади.\nАйни бир пайтда Туркманистон ўзининг газ захиралари бўйича дунёда тўртинчи ўринда туради ва у Оврўпо учун муҳим газ таъминотчисига айланиши мумкин.\nИнсон ҳақлари ташкилотлари энергия ресурсларини қўлга киритиш мақсадини кўзлаётган Оврўпо Иттифоқи Туркманистондаги инсон ҳуқуқларининг абгор аҳволига кўз юммайди, деб умид қиладилар.\nҚўшни Тожикистон ҳукумати ҳам шу кунларда мамлакат мустақиллигининг 20 йиллиги муносабати билан 15.000 нафар маҳкумни авф этиш режасида эканини баён қилганди.\nУларнинг орасида 90-йиллар бошларидаги фуқаролар уруши даврида тожик ҳукуматига қарши жанг олиб борган айрим исёнкорларнинг ҳам борликлари айтилади.


— У ишга ижодкорона ёндашувимиз маҳсулидир, — дейди “Fatxulla Mega Star” хусусий корхонаси раҳбари Ф. Тожиев. — Унинг қулайлиги шундаки, вазни енгил. Атиги 3-4 килограмм атрофида. Энг асосийси, дастаси олингач, йиғилиб, ихчам сумкага жойланади. Оналар уни узоқ манзилга ўзлари билан бемалол олиб кетишлари мумкин.\nШу каби афзалликлари туфайли бу бешикка нафақат ички бозор, балки хорижда ҳам талаб ортмоқда. Хусусан, Қозоғистон Республикасига қарийб 50 минг АҚШ долларилик йиғма бешиклар экспорт қилиш бўйича шартномалар имзоланди. Айни пайтда маҳсулотнинг дастлабки партияси — 2 минг долларилик бешиклар буюртмачиларга жўнатилди. Қолган қисми эса, келишувга кўра, йил давомида етказиб берилади.\nБугунги кунда корхонада 26 киши меҳнат қилаётган бўлиб, кунига 40 тагача, 15 хилдаги бешик ясаш имконияти мавжуд. Маҳсулот тайёрлашда ҳунармадчиликнинг ўймакорлик, наққошлик каби турларидан ҳам моҳирона фойдаланилаётгани кўпчиликка манзур бўлмоқда.\n— Бизнеснинг бу турини бежиз танлаганимиз йўқ, — дейди тадбиркор. — Бешикчилик бизга ота касб ҳисобланади. Жорий Фаол тадбиркорлик, инновацион ғоялар ва технологияларни қўллаб-қувватлаш йилида фаолиятимизни янада кенгайтириш, инновацион ишланмаларни жорий этиш эвазига болалар ва оналар учун бирдек қулай бўлган бешикнинг янги турларини ясашни режалаштирганмиз.\nШу мақсадда тадбиркор томонидан ишлаб чиқилган бизнес-режа айни пайтда молиялаштириш жараёнида. У тўлиқ амалга ошса, 25 тага яқин иш ўринлари очилади. Муҳими, маҳсулот тайёрлаш ва экспорт қилиш имконияти янада кенгаяди.\nМазкур рукндаги бошқа мақолалар: « Бўш турган бинолардан қандай фойдаланилмоқда?\tТуристларни жалб қилиш бўйича қайси минтақа етакчи бўлди? »


Давлат хизматлар агентлиги директори: «Мақсадимиз — давлат хизматларидан фойдаланишдаги тасаввурларни ўзгартириш» - xabar.uz\nДавлат хизматлар агентлиги директори: «Мақсадимиз —...\n11.10.2019 09:49 0 1950\n— Аввало, Давлат хизматлари агентлиги фаолиятини рақамлар орқали таҳлил қилсак...\n— Марказлар орқали 2017 йилда 120 мингга яқин давлат хизматлари кўрсатилган бўлса, хизмат турлари ортганлиги ҳисобига, жорий йилнинг 9 ойи давомида кўрсатилган давлат хизматлари сони қарийб 9 миллионга етди.\nУшбу кўрсаткич 2018 йилнинг мос даврига нисбатан деярли 3,5 баравар ошган. Маълумот учун, 2018 йилнинг 9 ойида 2,6 миллионга яқин давлат хизматлари кўрсатилган.\nДавлат хизматлари кўрсатиш соҳасини самарали ташкил этиш учун жорий йилнинг 9 ойи мобайнида жами 24 та норматив-ҳуқуқий ҳужжатлари лойиҳалари бўйича таклифлар тайёрланди. Яъни, 3 та Қонун лойиҳаси, 2 та Президент қарорлари, 15 та Вазирлар Маҳкамаси қарорлари, шунингдек 4 та идоравий норматив-ҳуқуқий ҳужжатлар тайёрланган.\nДавлат хизматлари марказлари орқали кўрсатиладиган хизматларнинг маъмурий регламентларини ишлаб чиқиш якуни бўйича давлат хизматлари кўрсатилишида сансалорликларга йўл қўйилишининг олдини олиш мақсадида талаб этиладиган ҳужжатлар сони 92 тадан 42 тага, хизмат кўрсатиш муддати 225 кундан 101 кунга қисқартиришига эришилади.\nЭслаб кўрсангиз, фаолиятимизни бошлаган пайтларимиз Давлат хизматлари марказлари илгари мавжуд бўлган «Ягона дарча» ташкилоти биносида жойлашган бўлиб, аксарияти ташриф буюрувчилар сонидан келиб чиқадиган бўлсак талабга мутлақо жавоб бермаган эди.\nБиз фуқароларга қулайлик яратиш — олдимизда турган вазифалардан энг юксак бўлгани деб биламиз. Давлат хизматлари марказларининг 43 та замонавий биноси фойдаланишга топширилди. 120 дан ортиқ ҳар томонлама қулай бинолар қуриш ишлари жадал бошлаб юборилди, йил якунига қадар ушбу биноларнинг 70 га яқини топширилиши режалаштирилган.\n— Давлат хизматлари марказларининг янги қиёфаси, шубҳасиз, ташриф буюрувчиларга қулайлик нуқтаи назаридан манзур келади. Бироқ, республикамизда тоғли ва чекка ҳудудларда, интернет тармоғи тезлиги паст бўлган ҳудудлар ҳам бор. Улар учун қандай қўшимча қулайликлар яратилди?\n— Тўғри таъкидладингиз, туман марказидан узоқда жойлашган чекка ҳудудлар борки, ушбу ҳудуддаги фуқаролар ҳар доим ҳам Давлат хизматлари марказларига келиш учун вақт ва маблағ сарфлашга тайёр эмас. Бунинг учун маҳаллий давлат ҳокимлиги органлари томонидан ташаббусни қўллаб-қувватлаганликлари муносабати билан ҳар бир Давлат хизматлари марказлари учун махсус жиҳозланган автотранспорт воситалари (Дамас) билан таъминланди. Шунингдек Туркиянинг ТИКА ташкилоти ҳамкорлигида грантлар асосида ҳар бир ҳудудга «мобил офис»лар автобуслар фойдаланишга топширилди. Булар ҳам олис ҳудудлар аҳолисига тезкор, қулай хизматларни кўрсатишга хизмат қилмоқда.\nТуман марказидан 100-300 км узоқликда жойлашган ҳудудлардаги қишлоқ аҳолиси учун қулайлик яратиш мақсадида 52 та Марказ филиаллари ташкил этилиб, бугунги кунга қадар улар томонидан кўрсатилган хизматлар сони 32 439 тага етди.\n— Агентлик томонидан тадбиркорлар платформаси ишга туширилган экан. Бу ҳақида батафсил тўхталиб ўтсак...\nБуюк «Сompanies house UK» компанияси илғор тажрибасига асосланган ҳолда, хорижий инвесторлар ва мамлакатимиз тадбиркорлари фойдаланишлари учун Тадбиркорлик субъектлари ягона давлат реестрининг барча учун мутлақо очиқ бўлган платформаси ишга туширилди.\nУнда ҳамкорлик қилишни режалаштираётган тадбиркорлик субъектлари тўғрисидаги зарур маълумотларни «online» режимида олиш имкони яратилди.\nМазкур платформада ўз бизнес-ҳамкорларингиз — юридик шахслар ҳақидаги – яъни, корхона номи, рўйхатдан ўтган санаси, устав жамғармаси миқдори, корхона таъсисчилари ҳақидаги маълумотларни бепул асосда олишингиз мумкин.\nТаъкидлаш лозим, энди платформада турли параметрлар бўйича глобал қидирув бериш функцияси мавжуд (компания номланиши, жойлашиши, фаолият тури ва ҳоказо).\nУшбу платформа ишбилармон шерикни текшириш, унинг яхлитлиги ва профессионаллиги тўғрисида ишонч ҳосил бўлиши ва шу билан фирибгарлик фактларини олдини олиш имконини беради.\nТез орада my.gov.uz порталида рўйхатдан ўтказилган мажбуриятлар, ҳибсга олиш ёки бошқа чекловлар, лизинг мажбуриятлари тўғрисида маълумотлар ҳам жойлаштирилади.\n— Давлат хизматлари марказлари ходимлари ниҳоятда кенг турдаги хизматларни кўрсатадилар. Улар универсал ходим сифатида ишлашга қанчалик тайёр? Уларни ўқитиш учун нима қилинмоқда?\n— Марказ фаолиятини бошлаб юборганларига бор йўғи 2 йил бўлган бўлсада, кўрсатиладиган хизматлар сони 37 тадан 120 тага яқинлашиб қолди. 2020 йилга қадар Марказларимиз орқали кўрсатилаётган хизматлар сонини 160 га етказмоқчимиз.\nЖорий йилнинг июль ойида Бирлашган Араб Амирликларининг мутахассислари билан ҳамкорликда ДХМ ходимлари учун «Мамнун мижоз» тренингининг биринчи босқичи бўлиб ўтди. Ўқув тадбирлари доирасида хизмат олувчилар билан алоқа ўрнатишда ДХМ ходимлари дуч келиши мумкин бўлган турли вазиятлар кўриб чиқилди.\nХодимларимиз малакасини янада ошириш учун бундай илғор тажрибали мутахассисларни жалб этган ҳолда амалий тренингларни ташкил этишда давом этамиз.\n— Давлат хизматлари агентлигида мурожаатлар билан ишлаш тизими қандай йўлга қўйилган?\n— Агентлик ва унинг ҳудудий тузилмаларига 2019 йилнинг январь – сентябрь ойлари давомида жами 6612 та мурожаатлар келиб тушган бўлиб, шулардан 3358 таси Президент виртуал қабулхонасидан, 3254 таси бевосита жисмоний ва юридик шахслардан келиб тушган. Ушбу мурожаатларнинг\n2408 таси ариза, 829 таси шикоят ва 17 таси таклифлардан иборат.\nЭнг кўп келиб тушаётган, тизимли, долзарб муаммолар таҳлил қилинганда, уларнинг аксарияти болаларни мактабгача таълим муассасасига жойлаштириш, ўзбошимчалик билан қурилган иморатга нисбатан мулк ҳуқуқини олиш ҳамда кўчмас мулк объетларига бўлган ҳуқуқларни давлат рўйхатидан ўтказиш масаласидаги мурожаатларга тўғри келганлигини аниқланди.\nБундай мурожаатларнинг келиб тушишининг асосий сабаблари ваколатли органлар томонидан фуқароларнинг мурожаатлари ижобий ҳал қилинмаётганлиги, мансабдор шахслар томонидан мурожаатларни кўриб чиқиш муддатлари бузилишига йўл қўйилганлиги, шунингдек туман (шаҳар)ларда комиссиянинг ижобий хулосалари олинишига қарамасдан туман (шаҳар) ҳокими томонидан мулк ҳуқуқини эътироф этиш тўғрисидаги қарорларнинг ўз вақтида қабул қилинмаётганлигидир.\nЎрганиш давомида соҳада муайян ишлар амалга оширилганлиги билан бир қаторда, айрим масъул ходимлар томонидан мурожаатларни кўриб чиқишда камчилик ва қонун бузилиши ҳолатларига ҳам йўл қўйилганлиги аниқланди.\nҲисобот даври мобайнида жами 17 нафар ходим томонидан айнан мурожаатларни кўриб чиқишда қонун бузилиши ҳолатига йўл қўйганлиги аниқланиб, айбдор ходимларнинг 9 нафарига нисбатан «Жарима», 6 нафарига нисбатан «Хайфсан» интизомий жавобгарлик чоралари ва 2 нафарига нисбатан эса маъмурий жавобгарлик чоралари қўлланилган.\n— Давлат хизматлари соҳасининг келгусидаги тараққиёти қайси йўналишга қаратилган?\n— Ҳозирда фуқаролар билан қайта алоқа ўрналитиб, уларнинг фикр-мулоҳазаларини ҳамда биз статистика маълумотларини йиғиб, таҳлил қилмоқдамиз. Жойларда камчиликлар мавжуд бўлган нуқталарни аниқлаб, уларни бартараф этиш —биз учун жуда муҳим.\nЙил охирига қадар, ҳар бир хизмат кўрсатиш ойнасида сифатни комплекс баҳолаш тизимини яратишни режалаштирмоқдамиз.\nМақсадимиз — фуқароларнинг давлат хизматларидан фойдаланиш тўғрисидаги тасаввурларини бутунлай ўзгартириш. Ушбу жараён фуқаролар хаёлида вақт ва асаб кеткизиш билан боғлиқ бўлмаслиги керак. Бу ерга келган Давлат хизматлари марказига ташриф буюрган ҳар бир фуқаро, ушбу масканни мамнуният ила тарк этиши лозим.\nдавлат хизматлари суҳбат хизматлар\nТаълим 04/04, 11:33\n«Дастурларим сув ресурслари билан боғлиқ муаммоларни ечишга қаратилган...» — Президент стипендияси совриндори Арман Нурниязов билан суҳбат


17 июнь, 2021, 19:51\nТеглар:Ўзбекистон МТЖ | Вадим Абрамов | Ўзбекистон | ЖЧ-2022\nБўлар иш бўлди, энди олдимизда турган вазифа кейинги мундиал ғамини ейиш.\nЙиллар ўтаверади, баъзи нарсалар ўзгармайди. Автобус кутиб турган йўловчи бироздан кейин кўздан йўқолиши мумкин, аммо бекат ўша жойда қолади. Бунга юзлаб мисол келтириш мумкин, лекин сиз гап нима ҳақда кетаётганини тушундингизку, тўғрими?! Англаганингиздек, мақола яна жаҳон чемпионатига чиқа олмаган Ўзбекистон миллий терма жамоаси ҳақида. Ортда қолган 2-3 кун ичида Абрамов бошчилигидаги футболчиларимизни танқид қилмаган инсон қолмади. Бўлар иш бўлди, энди олдимизда турган вазифа кейинги мундиал ғамини ейиш. Ишонасизми, Ўзбекистонда Жаҳон чемпионатига чиқиш учун ҳозиргидан қулай имконият йўқ! “Йўқ” десангиз, мақолани охиригача ўқинг. Фикримни сизга тушунтириб бераман.\nБиз шу кунгача 7 та мундиални ўтказиб юбордик. Биринчи саралаш босқичимиз 1998 йилда Франция яшил майдонларида бўлиб ўтган Жаҳон чемпионатига тўғри келган. Ўша пайтда туғилган болалар бугун терма жамоа таркибида ҳаракат қиляпти. Сезганингиздек, орадан анча вақт ўтиб бўлди. Агар ҳозир отни қамчиламасак, яна шунча бой беришимиз ҳеч гап эмас.\n7 та мундиалдан қолиб кетишимизга сабаб нима? Тизим йўқ эканлиги. Бу гапни ҳеч ким инкор эта олмайди. 2018 йилги мундиал финалчиси Хорватия биз билан бир йилда мустақил бўлганига ишонасизми? Бир томондан олиб қарасак, хорватлар таркиби юлдузлар билан тўлиб тошмаган. Аммо уларда тўғри йўлга қўйилган тизим мавжуд. Биз худди шу ишни ҳозир амалга оширишимиз лозим. ЎФА терма жамоалар бўлими бошлиғи Азиз Ҳайдаров бир гап айтганди: "Кутинглар, биз Ўзбек футбол фалсафасини йўлга қўймоқдамиз. Буни барча ёшдаги терма жамоаларга уқтиряпмиз. Фақатгина, бизга озроқ вақт керак”. Энди Ҳайдаров сўраган вақт бизда бор. 5 йил ўз иш услубига эга мутахассисни олиб келиб, унинг бошқарувида савияли терма жамоа тузиш учун етарли фурсат, назаримда.\nАслида, Эктор Купернинг терма жамоамиздан ҳайдалиши ҳам халқимиздаги сабрсизлик туфайли содир бўлди. Нотўғри фикр ортидан қувган инсонлар бизга нимадир ўргатишни мақсад қилган мутахассисни “чопди”. “Мистер” (уни терма жамоада барча шундай чақирган) билан мундиалга аниқ чиқардик, деган фикрдан йироқман. Лекин ундан ўрганадиган нарсамиз кўп эди. Шу ерда тушунтириш бериб кетай, нотўғри фикр бу - нима қилиб бўлмасин жаҳон чемпионатига чиқиш.\nМисол учун, Панама терма жамоасининг Россиядаги жаҳон чемпионатидаги иштироки ёдингиздами? Сизга мен эслатаман, панамаликлар гуруҳдаги 3 ўйиннинг барчасида мағлубиятга учраган, 2 та гол уриб, 11 та тўп ўтказиб юборган, турнирнинг энг омадсиз терма жамоасига айланиб, ҳеч нимасиз ортга қайтиб кетган. Бу мундиалга “илиниб” чиққан терма жамоага мисол. Энди айтингчи, бизга шу керакми? Жаҳон чемпионатига чиқсак, футболчиларимиз бутун дунёда реклама бўлади, кейин уларни кучли чемпионат клублари сотиб олади, йигитлар ҳам ўсади. Йўқ! Бугун захирада ўтирган футболчи Франция ёки Бразилияга қарши феноменал ўйин кўрсатишига шахсан мен ишонмайман. Асосий таркибда ўйинни бошлайдиган йигитлар эса, яхшигина даража ва номга эга. Ҳатто, бизга умуман имконият қолдирмаган Саудия таркибида бирорта легионер йўқ. Бу гап фақат номларда эмаслигига мисол.\nАсосий фикрдан четлашмайлик. Бизнинг қўлимиздаги энг катта имконият бу - вақт. Юқорида таъкидланганидек, яхши мутахассис билан кучли жамоа шакллантириш мумкин. Масалан, Шота Арвеладзе ёки Карлуш Кейруш тизим ярата олишига шахсан мен ишонаман. Грузиялик мураббий “Пахтакор”, португал эса Эрон МТЖда салмоқли ишлар қилиб улгурган. Улардан бири ҳозир келса, 2-3 йил ичида биз анча ўсишга эриша оламиз. Бу томондан олиб қарасак, мен Ўзбекистон Қатар-2022га чиқа олмаганидан у қадар хафа эмасман!\nP/s: Мен Абрамов бошчилигида жаҳон чемпионатига чиқишимизга ишонгандим. Бироқ ҳозир миямда бошқа хулосалар айланмоқда: Тактик жиҳатдан кўп нарсани исботлаб улгурган Абрамов кучли мураббий бўлиши мумкин, аммо ёмон инсон экан!\nFutbol ham futbol buldi endi bitta yuli bor uefaga utish qoldi holos


Нашрлар – TEXNIK JIHATDAN TARTIBGA SOLISH, STANDARTLASHTIRISH, SERTIFIKATLASHTIRISH VA METROLOGIYA SOHASIDA DAVLAT NAZORATI DEPARTAMENTI\n“Стандарт талабларига риоя қилиш-рақобатбардошлик гарови”\nОдатда биз стандарт деган сўзни кўп ишлатамиз. Ёки матбуотда, турли-туман реклама унсурларида “жаҳон стандартларига мувофиқ” жумлаларига кўзимиз тушади ёки қулоғимизга чалинади. Хўш, стандарт ўзи нима? У нимани англатади? Стандарт сўзи инглизча “Standart” сўзидан олинган бўлиб, меъёр, ўлчам, андоза деган маъноларни билдиради ва одатда норма, норматив, меъёрий ҳужжат номлари билан ҳам юритилади. Расмий таърифи эса қуйидагича: стандарт – бу кўпчилик манфаатдор томонлар келишуви асосида ишлаб чиқилган ва маълум соҳаларда энг мақбул даражали тартиблаштиришга йўналтирилган ҳамда фаолиятнинг ҳар бир турига ёки натижаларига тегишли бўлган умумий ва такрор қўлланиладиган қоидалар, умумий қонун – қоидалар, тавсифлар, талаблар ва усуллар белгиланган ва ваколатли идора томонидан тасдиқланган меъёрий ҳужжатдир.\nТушунарлими? Унчаликмас, тўғрими, ўзи керакми бизга шу таърифи ҳам, қоидалари ҳам тушунарсиз бўлган меъёрий ҳужжат?! Келинг, ушбу таърифни оддий тилда мушоҳада қилиб кўрайлик. Бунинг учун дастлаб қадим ўтган замон, ибтидоий жамоа тузумида умргузаронлик қилган аждодларимиз ҳаётига бир назар ташлайлик.\nАсосан табиат неъматларини йиғиб-териб ва овчилик билан кун кўрган кишилар ҳаёти жуда оғир кечган. Айтайлик овчилик қилиш учун дастлаб йиртқич ҳайвонни тош отиб тутмоқчи бўлган кишиларнинг қанчаси ўша йиртқичнинг қурбони бўлишган. Ушбу тенгсиз жангдан келиб чиқадиган дастлабки хулоса – йиртқичга ем бўлмаслик учун масофа сақланиши кераклиги, уни инсон ирғитиши мумкин бўлган оддий тош билан енгиб бўлмаслиги ибтидоий одамни йиртқични мавф қилишнинг бошқа йўлларини қидиришга мажбур қилган. Шу тариқа фикрлаш асносида найза ва камон кашф қилинган. Найза ва камон ясаладиган материаллар пишиқлиги, узунлиги, ўткирлиги ва албатта уларни кўплаб миқдорда ишлаб чиқариш зарурияти уларга маълум талабларнинг шаклланишига туртки бўлган. Ушбу талабларни эса, ўз замонининг дастлабки стандартлари дейишимиз мумкин. Йиллар, асрлар ўтиши жараёнида фан-техника ривожланиб, ишлаб чиқариш кўпайиб, рақобат пайдо бўлди. Инсон соғлиги ва ҳаётига, атроф-муҳитга хавфли бўлган ишлаб чиқариш ва маҳсулотлар пайдо бўла бошлади. Ва шу аснода стандартларни давлат миқёсида тартиблаш, уларга риоя қилинишини назорат қилиш, маҳсулотларнинг маълум стандартларга мувофиқлигини кафолатлаш(сертификатлаштириш)га, инсон соғлиги, ҳаёти ва атроф-муҳитни ҳимоялашга эҳтиёж туғилди. Демак стандартлар фан, техника ва тажрибаларнинг умумлаштирилган натижаларига асосланиши ва жамият учун фойда келтиришга йўналтирилган бўлиши керак.\nМамлакатимизда ҳам ушбу муносабатларни тартиблаш учун стандартлаштириш тизими яратилган. Бу тизим янги буюмга дастлаб лойиҳа – конструкторлик ҳужжатларини яратиш, маҳсулотларни белгиланган сифат кўрсаткичларига асосан тайёрлаш ва зарур бўлганда уни ишлаб чиқаришни тўхтатиш шартларини белгилайди.\nСтандартлаштириш шунингдек, маҳсулот муомалада бўлганида, яъни уни ишлаб чиқариш, ўров идишига жойлаш, юклаб ташиш, омборларда сифатли сақлаш ва сотиш босқичларида мақбул тартиб ва шароитлар яратиш талабларини ҳам ўз ичига олади.\nСтандарт оддий тил билан айтганда, ишлаб чиқарувчи(хизмат кўрсатувчи)га мижоз эҳтиёжини қондириш ва рақобатчиларига муносиб жавоб бериш учун қўйилган қатъий тартибланган талаблардан иборат.\nБиз, мижоз сифатида дўкондан нимаики, харид қилар эканмиз, албатта ушбу маҳсулотнинг стандарт талабларига мувофиқлиги, яъни мувофиқлик сертификати мавжудлиги билан қизиқишимиз зарур. Бу билан биз ўз маблағимиз, асаб ва вақтимизни тежаш билан бирга, маълум маънода жамоатчилик назоратини ҳам амалга оширган бўламиз. Биз харидор(истеъмолчи) сифатида ўз талабимиз билан хизмат кўрсатувчи корхонани ҳам ишлаб чиқарувчидан сифатли, стандарт талабларига мувофиқ маҳсулот олишга ундаймиз.\nШу боис кўплаб ўзини ҳурмат қилувчи, бозорда танилган корхоналар ўз савдо белгилари – бренд(логотип)ларини ишлаб чиқишади ва қадрлашади.\nЭнди шу ўринда хизмат кўрсатиш стандартларига ҳам тўхталиб ўтсак. Бизнинг билганимиз фақат шуки, улар(хизмат кўрсатувчилар) мижоз билан хушмуомалада бўлишлари керак. Ҳозирда кўплаб хизмат кўрсатиш корхоналари мижозларни жалб қилиш, рақобатга бардош бериш мақсадида ходимлари учун хулқ-атвор стандартларини ишлаб чиқишмоқда.\nКўпчиликка маълум, бирор янги дўкон, ресторан ёки кафе очилганда ходимлари жуда хушмуомала, одобли, хизматлари ҳам шунга яраша бўлади, вақт ўтиши билан эса “кўп қатори”га айланишади. Одатда уларнинг аксариятида ходимлар қўнимсизлиги ҳам жуда юқори бўлади. Шу боис юқорида таъкидлаганимдек, мижозларни сақлаб қолиш учун хулқ-атвор стандартлари расм бўлмоқда. Ходимлар мижоз билан муомалада кутилмаган вазиятга тушиб қолмаслиги учун, ушбу вазиятлар, намунавий иш тажрибалари ўрганилади, умумлаштирилади, мижозни хафа қилмаслик, шу билан бирга корхона манфаатларига зарар етказмаслик кўникмалари ушбу стандартларда батафсил ёзилади ва ходимларда шакллантирилади. Бунинг учун эса, яъни кўникма ҳосил қилиш учун кўплаб машқ қилиш керак бўлади. Ҳозирда юртимиздаги йирик дўконларда ушбу масалаларга ҳам эътибор берилмоқда. Тўғри, уларда нарх-наво бироз юқори бўлиши мумкин, бироқ маҳсулот ва хизмат сифати кафолати кўпчилик харидорларни улар билан ҳамкорлик қилишга ундайди.


14:59 02.06.2020 (Янгиланган 15:12 02.06.2020)\nТожикистон ҳудудидан номаълум шахс ов милтиғидан Қирғизистон фуқаросига қарата ўқ узган. Можаро нима сабабдан бошлангани – номаълум.\nТОШКЕНТ, 2 июн — Sputnik. Куни кеча тожик-қирғиз чегарасида отишма юз берди, бу ҳақда 24.kg Қирғизистон чегара хизматига асосан хабар қилди.\nТожикистон ҳудудидан номаълум шахс ов милтиғидан Қирғизистон фуқаросига қарата ўқ узган. Бу ҳолат Баткен вилояти Эки-Тош қишлоғида юз берди.\nЎш-Исфана йўлида ҳаракатланаётган машинага ов милтиғидан бир неча марта ўқ узилди. Бунинг оқибатида 38 ёшли эркак яраланди ва Самаркандек қишлоғидаги шифохонага олиб келинди.\nИкки давлат полиция вакиллари учрашув ўтказди. Ҳозирги вақтда музокара олиб борилмоқда. Чегарада вазият барқарор.


Ва алайкум ассалом. “Сирот” деганда “кенг йўл” назарда тутилади. “Сиротул мустақийм” маънавий маънода “тўғри йўл”, яъни “ҳидоят йўли” мазмунига эга.\nОхиратдаги сирот жаҳаннам ўртасидаги кўприк бўлиб, жаннатгача боргандир. Яъни, жаннат ва дўзах ўртасида кўприк бўлади. Бунга шубҳасиз имон келтирамиз. Бу ҳақида саҳиҳ хабарлар келган. Бухорий ва Муслим келтирган ривоятларда сирот кўприги сифатлари баён қилинган.\nОдамлар амалларига қараб ушбу кўприкни босиб ўтадилар. Бу кўприкдан ҳамма ўтади, бирон киши ўтмай қолмайди. Кимдир у ердан ёруғлик тезлигида ўтади, яна кимдир чақмоқдек ўтади, бошқалар шамолдек, чопағон отдек ўтади. Ундан югуриб, юриб ва секин юриб ўтадиганлар ҳам бор.\nМана шу кўприк устида кофир мусулмондан, мунофиқ ҳақиқий мўминдан ажралади ва улар ўртасидаги фарқ яққол кўзга ташланади, ким холис-у, ким иккиюзламачи бўлгани билинади.\nКим сирот кўпригидан омон ўтиб олса, жаннатга киради. Бироқ ундан ўтиб олиш осон эмас. Абу Саид Худрий розияллоҳу анҳудан ривоят қилинишича, сирот кўприги қилдан ҳам ингичка, қиличдан ҳам ўткирроқдир (Имом Муслим ривояти).\nАқида китобларида келтирилишича, ким ушбу дунёда сиротул мустақиймда – Аллоҳнинг динида собитқадам бўлса, охиратдаги сиротда ҳам собитқадам бўлади, йиқилиб кетмайди. Ким тўғри йўлдан юрмаса, охиратдаги йўлда ҳам адашади. Аллоҳ таоло барчамизни тўғри йўлда бардавом қилсин!


Элмира Баситханованинг Жиззахга ташрифи нималарни ўзгартирди? » Sangzor.uz - Инновацион ахборот портали\nSangzor.uz » Жиззах янгиликлари » Элмира Баситханованинг Жиззахга ташрифи нималарни ўзгартирди?\nМаҳалла ва оилани қўллаб-қувватлаш вазирининг тизимдаги барча бошқармалар билан ўтказилган селекторидаги топшириғига асосан Вазирнинг биринчи ўринбосари, сенатор Э.Баситхонова ҳамда Ижтимоий ҳимояга муҳтож оилалар билан ишлаш бошқармаси бошлиғи Г.Маруфова 28 апрель куни Жиззах вилоятида бўлишди. Улар вилоятнинг энг катта ва чекка туманлари Зомин ва Янгиободда бўлдилар.\n“Дуоба” Зомин туманининг энг чекка ҳудуди ҳисобланади. ҚФЙда 35 та оилани камбағалликдан чиқариш бўйича чора-тадбирлар дастурини ишлаб чиқиладиган бўлди. Ушбу ҳудуддаги энг ночор оила – Олим Мамаюсуповнинг хонадонидаги муаммолар ўрганилиб, бартараф этиш чоралари белгиланди.\n“Чорвадор” ҚФЙда 22 та ночор оилалар аниқланди. “Ширин” ҚФЙ фаолияти ҳам ўрганилиб, 37 та оилани камбағалликдан чиқариш чора-тадбирларини белгилаш тўғрисида топшириқлар берилди.\nЯнгиобод туманида эса Маҳалла ва оилани қўллаб-қувватлаш бўлими жойлашган бино ва Ҳомийлик хайрияларини мувофиқлаштириш маркази фаолияти билан танишилди. Бўлим ходимлари билан суҳбат ўтказилиб, келгусида амалга ошириладиган ишлар юзасидан тегишли тавсиялар берилди.\n“Хўжамушкент” ҚФЙда муаммоли оилалар ўрганиб чиқилди. Жумладан, Боят қишлоғи Оқтепа кўчасида яшовчи Чаман Қўшоқованинг иссиқхонаси фаолияти билан танишилди. Хўжамушкент қишлоғи Шох кўчада яшовчи боқувчисини йўқотган, 4 нафар фарзанди бор ёлғиз она Назира Саидмуродованинг хонадонига ташриф буюриб озиқ-овқат маҳсулотларини тақдим қилиб, ижтимоий муаммоларини ўргандилар. Бундан ташқари 2004 йил Янгиобод туманида туғилган 2020 йил март ойида спортнинг Жеткундо тури бўйича Таиландда ўтказилган халқаро мусобақада қатнашиб жаҳон чемпиони бўлган Зулфия Ахатқулова хонадонига ташриф буюрилиб, эришган ютуғи билан табрикланди. Унга келгусида улкан марраларга эришишига ишонч билдирилди.\nУмида Наврўзова –\nвилоят Маҳалла ва оилани қўллаб-қувватлаш\nбошқармаси матбуот хизмати мутахассиси\nЖиззахда солиқ тўловчиларга неча сўмлик хизмат кўрсатилган?\nЖиззахда суд раисининг ўринбосарлари тайинланди


Тарихий манбаларда турли чалкашликларга йўл қўйилиб, Темур, Темурбек, Ҳазрат Соҳибқирон, Амири бузург Темур Кўрагон, Амир Темур Кўрагон, Соҳибқирон Амир Темур каби номлар билан аталган инсоннинг асл исми Темур бўлиб, 1360 йили Мўғулистон хони Туғлуқ Темур хизматига ўтгач, амир унвонини олган. 1370 йил уламолар, амирлар иштирокида Балхда ўтказилган қурултойда у Мовароуннаҳр ҳукмдори деб эълон қилинади ва унга «Улуғ Амир» унвони берилади. Соҳибқирон унвони кейинчалик Мовароуннаҳр ҳудудида тинчлик ўрнатилиб, «уч йиллик» юришларда, фикримизча, 1391 йили «Қундузча» деган мавзеда Тўхтамиш устидан қозонган ғалабасидан кейин берилган бўлса, ажаб эмас. Чунки бу уруш тарихий манбаларнинг шоҳидлигича, Амир Темур олиб борган урушлардан энг оғири ҳисобланган.\nСоҳибқирон унвони манбаларда келтирилишича, Амир Темурнинг мўғуллар ва Чингизхонга алоқаси йўқ. У фақат ҳаётининг охирига яқин Чингиз авлоди Хизр Хожахоннинг қизига уйланиш йўли билан унга қариндош бўлган. У ақлли, журъатли, кучли, қобилиятли бўлиб ўсган. Ўз Ватанининг ва халқининг келажагини, тинчлигини кўзлаб, рақиб Чиғатой улусининг хони Туғлуқ Темур хизматига киришга мажбур бўлган. Келгусидаги ҳаёт сабоқлари, барча йўналишлардаги тажрибалар, баҳслар каби йўналишлар мажмуаси натижасида бетакрор саркарда сифатида жаҳонга танилди.\nУмуман олганда, Амир Темур ва темурийлар даврида Мовароуннаҳр ва Хуросоннинг сиёсий, ижтимоий-иқтисодий ва маданий тараққиёт даври бўлди. Кўплаб вайронага айланган шаҳарлар, қалъа ва истеҳкомлар қайта тикланди, янгилари қад кўтарди. Халқ тинчлиги учун мудофаа чораларини такомиллаштириш йўлида айниқса ҳарбий соҳага алоҳида аҳамият берилиб, ислоҳотлар ўтказилди. Замонасининг энг илғор қўшинини яратди. У барча ишларини ниҳоятда эҳтиёткорлик билан олиб борди. Кези келганда, шуни таъкидлаш жоизки, ҳозирги замон авлодлари қалбига у юритган сиёсат оғир ботиши мумкин. Лекин ҳақиқатдан кўз юмиб бўлмайди. Тўғри, Амир Темур ўз даврига нисбатан вазият тақозоси билан айрим вақтларда қаттиққўллик сиёсатини олиб боришга мажбур бўлган, масалан, ўғли Мироншоҳнинг қалтис ишлари учун қаттиқ жазолаш ҳақида ҳам буйруқ берган. Фикримизча, унинг бундай қаттиққўл, шафқатсиз бўлишига ўзи яшаган даврдаги ноҳақликлар, босқинчиларнинг бераҳмлиги кабилар жиддий сабаб бўлиб, ёшлигидан унинг қалбига қандай бўлмасин ўз юртини ҳимоялаш, халқига фаровон ҳаёт ато этиш ҳисси ўрнашиб қолган бўлса, ажаб эмас. Шу сабабли ҳокимият тепасига келгач, аввал ўз юртида тинчлик ўрнатиб, қудратли давлатга асос солди. Лекин ўша кезларда, қачонки атрофда ҳали нотинчликлар ҳукм сураётган бир вақтда Амир Темур хотиржам бўлиши мумкин эмас эди. Чунки ҳали унинг ёш давлати атрофида унга тажовуз ўтказиши мумкин бўлган Олтин Ўрда, Туркия каби давлатлар кучайиб бормоқда эди. Шунга кўра етарли кучга эга бўлган Амир Темур бирин-кетин уларга қарши ўзининг тарихда уч, беш, етти йиллик деб номланган юришларини бошлайди. Бундан мақсади уларни ўз хоҳишига кўра қўшиб олиш ёки кучсизлантириб қўйиш бўлган.\nАмир Темур турли даврларда ном таратган саркардалардан кескин фарқ қилган ҳолда стратегик ва тактик билимларни ўз ўрнида моҳирона ишлата билди. У кўплаб дўстлар орттирди, душманларини ҳам ўзига қаратди, уларга тазйиқ ўтказа билди, уларга қарши зарба беришнинг янги-янги усулларини ихтиро этди. Жумладан, Амир Темурнинг ён томондан қиялама зарба бериш тактикаси диққатга сазовор. Бу усул гарчи қадимий бўлса-да, Амир Темур уни такомиллаштирди. Бунинг учун у сараланган ва яхши ҳимояланган чаққон ва ботир суворийлар бўлимини яратиб, уларни ўнг томонга жойлаштирган. Жанг вақтида рақибига қарши чап томондан кучли зарба берилиб, уларни саросимага солган бир пайтда ўнг томондаги суворийлар орқа томонга ўтиб олиб, керакли зарбани бера олишган. Амир Темур кўп ҳолларда ўнг томон бутунлай ишғол этилмагунча чап қанотни жангга ташламаган. Ўзи марказдаги қўл қисмга бошчилик қилиб, захира қўшин билан ўнг ва чап қанотга мадад бера олган. Амир Темур бир пайтнинг ўзида жами қўшин билан ҳаракатга келишдан воз кечган. Чунки бу ҳолатда, яъни барча қўшин бирданига жангга кирганда талафот кўп бўлган.\nАмир Темурда «ҳарбий захира» (чағдовул) мавжуд бўлиб, унга алоҳида эътибор берилган. Амир Темур лашкарини рақиб ой шаклида ўраб олганда бу қисм уларни иккига бўлиб ташлаган (Тўхтамиш билан жангда) ва уларни енгиш осон бўлган. Амир Темур олиб борган жангларнинг сирли дақиқаларини кўриш мумкин. Масалан, кутилмаганда енгилгандай ёки қўрққандай бўлиб орқага чекиниш, кейин кутилмаган томондан рақибни ўраб олиш, уларни чалғитиш, бир рақиб устига юраётган бўлиб, бошқа рақиб устига бостириб бориш, уларга хавф солиб туриш каби бошқа турли маҳорат сирларини кўриш мумкин.\nАмир Темур ўта интизомли қўшин тузишга эришди ва унинг тузган қўшини Чингизхон қўшини тартибига ўхшаб кетса-да, кўп жиҳатлари билан фарқланган, яъни унинг армияси умумхалқ характерига эга бўлмай қўшини чорвадор, ҳунарманд, деҳқонлар ва ўтроқ аҳолидан ташкил топган. Отлиқ аскарлар қўшиннинг асосини ташкил этса-да, пиёдалар ҳам етарли бўлган. Улардан тоғли ҳудудларда жанг қила оладиган қисмлар тузилган. Қўшинда аёллар ҳам хизмат қилган. Амир Темур биринчилардан бўлиб «раъдандоз» номли «гумбурлатиб» отувчи, ўт ирғитувчи қуролдан фойдаланди. Шунингдек, жангда ҳарбий бўлинманинг қўлини (етти қўл) яратиш тартибини жорий этди.\nАмир Темур ҳаёти давомида доим қўшинига янги-янги тартиб ва қоидаларни киритиб борган. Кўп тарихчилар унинг зафарлари ҳақида қатор-қатор фикрларини берганлар. Масалан, Миср тарихчиси ас-Саййид Фараж «Ҳайбатли қўмондон Темур» китобида Амир Темур зафарларини таҳлил қилиб, унинг қўшини устунлигини сон жиҳатдан кўплиги, разведка, жангларини ҳужумкорлик руҳида олиб борганлиги, маънавий руҳнинг юқорилиги, тарғибот-ташвиқот ишларининг кучи ва бошқарув сиёсатидаги ўта кучли бўлганлигини сабаб қилиб кўрсатган.\nАмир Темур ўз замонасининг энг илғор қўшинини яратиб, керакли қурол ва техникаси билан таъминлади. Қисмлар бир-биридан кийим-боши, байроқ ёки туғи орқали фарқланган. Бундай ажралиб туриш жанг пайтида қўшинни бошқаришда жуда қўл келган. Унинг ҳарб санъати ривожига қўшган хизматларидан яна бири қўшин қанотларини жанг чоғида душман ҳужумидан ҳимоя қилиши ва аксинча рақиб қўшинини ён томонидан айланиб, орқа томонидан зарба бериш мақсадида тузган отлиқ қисми (кунбул) бўлган.\nАмир Темур доимо дўст ёки рақиб бўлишидан қатъи назар мардларни ҳурмат қилган. Масалан, араб тарихчиси ибн Тангрибердининг ёзишича, Ҳалаб (Сурия) шаҳрини олишда Амир Темур аскарларига қарши Ҳалаб амирининг ўғли матонат кўрсатиб кўп жойидан яралангач, асирга олишганида фақат бошининг ўттиз жойидан яраланганини кўриб, мардлигига қойил қолган Амир Темур ўз табибларига уни даволашни буюрган.\nАмир Темур сафар чоғи бошлаб борувчи йўлчи, яъни кажарчиларни маҳаллий халқ ичидан олишга жиддий ёндашган. Етарли миқдордаги черик жам бўлгач, барча қўшин турларини – ёйчилар, найзаворлар, қорурандозлар (ўт пуркагичлар), санчандозлар, тахшандозлар, манжаниқ, аррода ва тиричарх отувчилар ҳамда бошқа аскарий қисмлар кўрикдан ўтказилган. Бу қўшин турларидан ташқари яна понтончилар (кўприк қурувчилар) ва кемачилар, нафтандозлар (олов отувчилар) бўлган.\nАмир Темур рақибига тўсатдан зарба бериш усули билан шуҳрат қозонган. У ўта таҳликали онларда ҳам саросимага тушмас, ҳиссиётга берилмас, иродаси иккиланишга асло йўл қўймас эди. Унинг хаёлида доимо ғалаба бўлган. Жанг олдидан жангчиларнинг руҳини кўтариш учун совғалар берган.\nХулоса қилиб айтганда, Амир Темурнинг жанг санъати ҳақида замондошлари қолдирган маълумотларнинг поёнига етиш қийин. Унинг замондоши ибн Арабшоҳ таъкидлаганидек, ҳақиқатда ҳам «Амир Темур тенги йўқ феъл-атворли, чуқур мулоҳазали... тафаккур денгизининг қаъри йўқ...» эди. Шунингдек, ҳарбий мутахассислар тили билан айтганда, гўё уруш худосининг ўзи Амир Темурга жанг олиб боришнинг барча усулларини ўргатгандек туюлади.\nТемурийлар тарихи давлат музейи катта илмий ходими


Адвокатлик тузилмалари учун янги номенклатура тасдиқланди | NORMA.UZ\nАдвокатлик тузилмалари учун янги номенклатура тасдиқланди\nАдвокатлар палатаси раисининг 20.11.2017 йилдаги 1-кх-сон буйруғи билан Адвокатлик тузилмаларининг янгиланган намунавий ишлар номенклатураси тасдиқланди. Бу ҳақда Адлия вазирлигининг расмий сайтида хабар берилади.\nБу адвокатлик тузилмалари фаолиятида ҳужжатлар билан ишлашни соддалаштириш ва ходимлар учун қулайликлар яратишга хизмат қилади, дейилади хабарда. Янги ишлар номенклатураси 2017 йил 1 декабрдан жорий этилди.\nАгар аввал ҳар бир адвокатлик тузилмасида 60 дан ортиқ ишлар ва 29 та китоб юритиш зарур бўлган бўлса, эндиликда фақат 10 та иш (яъни ишлар сони 6 марта қисқарди) ва 7 та рўйхатга олиш китобини (қисқартириш – 4 марта) юритиш тавсия этилади.


Россия: Ўйиндан ўқ чиқди - "Менга турмушга чиқмасанг, отаман!" - BBC News O'zbek\nРоссия: Ўйиндан ўқ чиқди - "Менга турмушга чиқмасанг, отаман!"\nНина Назарова Би-би-си рус хизмати\nImage caption Яхшилик билан тугаган ҳамма нарса яхши...\nАнастасия аэрпортда ўзини йигити Сергей кутиб олишидан умид қилиб, Санкт-Петербургга учиб келар эди. Бироқ у қўниши билан Сергейдан смс хабари олади. Хабарда йигит иши чиқиб қолгани ва Анастасияни дўсти кутиб олишини билдирган эди.\nАнастасия буни одатий ҳолга йўйиб, ҳеч нарсадан шубҳаланмайди.\nУ йигитининг дўсти билан машинада ўз уйига яқинлашиб қолганда, тўсатдан ойналари қорайтирилган минибус йўлни тўсиб чиқиб, ғилдиракларини чийиллатганча тўхтайди. Юзига ниқоб тортган номаълум шахслар ҳайдовчини қўлини қайириб, ерга юзтубан ётқизади.\nМахсус гуруҳ формасидаги эркаклар Анастасияни ҳам қўлга олиб, қизнинг машина юкхонасига ортилган нарсаларини титкилай бошлайдилар ва кийимлари орасидан оқ кукун солинган халтани топадилар.\nУларнинг бири қизга «Сиз тақиқланган модда ташишда гумонланмоқдасиз», дея қичқиради.\n«Адашдингиз шекилли. Бу нарса меники эмас», асабий жилмайишга ҳаракат қилади Анастасия.\n«Унда кимники? Ўйин ўйнашни бас қил!» ўшқиради эркак.\nУлар қизни сўроқ қилишда давом этадилар. Шунда тергов қилаётган эркак пуштиранг қутича ҳам топиб олади.\n«Буниси энди нима бўлди?» сўрайди у.\n«Билмайман!» жавоб қайтаради Анастасия. Энди уни чиндан ҳам қўрқув босган эди.\nҚўққис эркак тиззаси билан чўкка тушади ва юзидаги ниқобни юлиб ташлаб,овозини борича қичқиради: «Менга турмушга чиқ!»\nБу Сергей эди. У ниқобли эркаклар ичида ҳуқуқ-тартибот органларида ишлайдиган ягона одам бўлиб, унинг атрофидаги бошқа йигитлар сўнгги йилларда Россияда урфга айланаётган «қизнинг қўлини ҳаддан ташқари ноодатий усулда сўраш» хизмати иштирокчилари эди.\nСергейнинг ҳайдовчи дўсти ҳам бошиданоқ ҳаммасидан хабардор эди. У ўзини қўрқиб кетганга солиб, шунчаки роль ўйнаган эди.\nСевгилисининг қўлини бундай усулда сўраш йигитлар учун арзонга тушмайди. «Хавфсизлик хизмати ходими» билан ярим соат давомида суратга тушиш 700 рубль ($10.50) туриши мумкин. Тўлақонли маски шоунинг баҳоси эса 60 минг рубль ($900)га қадар етиши мумкин.\nСергей томошани ташкиллашдан аввал ҳақиқатан ҳуқуқ-тартибот органларида хизмат қилувчи дўстлари ва ФСБ ходимларига мурожаат қилган. Бироқ улар йигитнинг илтимосини рад этган - Сергей улар рози бўлмаганидан ҳозир хурсанд.\nImage caption Сергей Родкин собиқ махсус хизмат ходимларини ёллайди, аммо ходимларнинг ўтмишини сир тутади\n«Ҳақиқий ходимлар чегарадан чиқиб кетиб, ниманидир вайрон қилиши мумкин: улар жуда қўрқинчли!»\nСпецназ Шоуси асосчиси Сергей Родкиннинг сўзларига кўра, мижозларнинг истаги бўйича бундай томошалар нархи исталганча кўтарилиши мумкин.\n36 яшар бизнесмен 2010 йилда дўстлари учун текин спецназ томошалари ташкиллаб берганини айтади.\n«Ҳаммаси аста-секин жиддийлашиб кетди. Бир йилдан сўнг бу иш орқали пул топа бошладик,» сўзлайди у Би-би-си билан суҳбатда.\nҚизнинг қўлини қўрқинчли усулда сўрашнинг биринчи тўлқини 2014 йилда бошланган. 2015 йилга келиб, Спецназ Шоунинг Россия бўйлаб бир қанча филиаллари очилган. Филиаллар сони, ҳозирда, 14 тага етган - рақобатчилар ҳам пайдо бўлган.\nТомошаларга реал тус бериш мақсадида актёрлар, асосан, собиқ ҳарбий ва полициячилар ичидан танланади.\nСергей мижозларининг томошаларнинг Анастасия билан бўлган ҳолатдаги каби «гиёҳванд модда билан қўлга олиш операцияси» кўринишида бўлишини кўпроқ исташини маълум қилади.\nПсихолог Полина Солдатова Спецназ Шоу сингари фавқулодда кўринишдаги қўлни сўраш томошалари Россия полициясининг кундалик фаолиятига ҳажвий тақлид эканини билдиради.\n«Юмор ҳаётда бўлаётган асл вазиятга жамиятнинг ўз муносабатини билдириш усулидир,» дейди мутахассис Би-би-сига.\nГиёҳванд модда ташлаб қўйиш билан боғлиқ реал ҳолат яқинда россиялик таниқли журналист Иван Голунов билан бўлган эди. Ўшанда, полиция журналистга гиёҳванд модда ташлаб қўйиш билан уни айбдорга айлантирмоқчи бўлганига ишонилади. Бироқ етарли асос топилмаганидан журналист озод этилган.\nФото муаллифлик ҳуқуқи Spetsnaz Show\nImage caption Ноодатий қўл сўраш усули рязанлик Юлиянинг жаҳлини чиқарган - у куёв болани гулдаста билан солган\nАнастасия Сергейнинг қилган ишидан хафа эмаслиги, лекин ўша кунги воқеадан чиндан ҳам юрак олдириб қўйганини айтади.\n«Йигитим ҳақиқатан гиёҳванд модда билан қўлга тушсанг, неча йилга қамалишингни биласанми, деб сўради».\n«Билмайман, дедим. 20 йилгача, жавоб қайтарди у», дея кулади қиз.\nҲаётда ҳамма ҳам бундай томошаларни кулгили ҳисобламайди.\nПенза шаҳридан бўлган Александр қайлиғининг қўлини шундай усулда сўрагандан сўнг қиз уни қўрқувдан ўлдириб қўя ёзганликда айблагани ҳақида ҳикоя қилади.\nImage caption "Спецназ шоу" ҳатто болаларнинг туғилган кунида ҳам томошалар кўрсатади\nРязанлик Юлия эса туғилган кунида турмуш ўртоғи шундай «сюрприз» тайёрлаганда, эрини «энг ширин сўзлар билан сийлагани»ни кулиб айтади.\nПсихолог Полина Солдатова маски шоулардан уларни ташкиллаштирган шахсларгина завқ олиши мумкинлигини тушунтиради.\n«Чунки улар полициячиларнинг ҳақиқий эмаслигини яхши билади,» дейди у.\nБи-би-си Спецназ Шоунинг филиаллари томонидан уюштирилган бир неча томошанинг видеосини кўздан кечирди.\nУларда одамларнинг қўлига кишан солингани, ерга мажбуран ётқизилаётгани ва уларнинг кийимлари тинтилаётганини кўриш мумкин.\nСолдатова бундай қўрқинчли ва таҳқирли йўл билан қўли сўралган инсонлар севгилиси таклифини рад этиши ҳам мумкинлигини билдиради.\nБироқ Сергей Родкин беш йиллик фаолияти давомида фақат бир қизнинггина шундай ишга қўл урганига гувоҳ бўлганини таъкидлайди.


Виртуал маконда ҳаёт кечириш бу.....\nВиртуал маконда ҳаёт кечириш сизу биз оʻйлагандан ҳам коʻра хавфлироқдир. Масала шу қадар долзарб ва мураккабки, уни соʻзсиз муаммо даражасига коʻтарса боʻлади. Нима учун? Аввало, фактга юзлансак. Бугун дунёда ҳар бир офис ходими кунига оʻртача ҳисобда 5-6 соат вақтини компютер олдида оʻтказади. Телефон соʻзлашувлари, телевизор, интернет ва компютер оʻйинларини қоʻшиб ҳисоблаганда, бу рақам икки бараварга ортади. Демак, замонавий ахборот-коммуникатсия воситаларидан фойдаланиш учун куннинг тенг ярмини сарфлар эканмиз.\nЁшлар орасида эса мобил телефонлардан кейинги оʻринда интернет энг оммавий алоқа воситаси эканини исботлашнинг ҳожати ҳам боʻлмаса керак. Сотсиологик тадқиқотларга коʻра, ер юзи аҳолисининг 22 фоизи интернетдан ҳар куни фойдаланади. Яна бир қизиқ маʼлумот: ҳозир глобал тармокда энг коʻп коʻрилувчи юзта веб-сайтнинг йигирматаси ижтимоий тармоқлар туркумига киради, яна олтмиштаси у ёки бу жиҳатдан ижтимоий мазмундаги сайтлардир. Унинг фонида интернет ва айниқса, ижтимоий тармоқлардан фойдаланувчиларининг сонигина эмас, ушбу тармоқларнинг инсонларга коʻрсатаётган таʼсири ҳам сезиларли равишда ортиб бораётгани яққол коʻзга ташланмокда.\nИнтернет фойдаланувчиларининг 78 фоизи (аксарияти ёшлар, албатта) ижтимоий тармоқлардаги маʼлумотларни ҳаққоний ва холис ахборот,\nдеб ҳисоблайди. Коʻп вақтини ижтимоий тармоқларда оʻтказувчи инсонлар улардан, асосан, электрон хат-хабарларни қабул қилиш учун фойдаланишади. Ваҳоланки, шахсий ёзишмалар, айниқса, ижтимоий тармоқлардаги каби қисқа матнли хабарлар керакли ахборотнинг атиги етти фоизини етказа олади холос. Улардаги маʼлумотларнинг 90 фоизи эса мутлақо бефойда ахборотлардир. Бошқача қилиб айтганда, ижтимоий тармоқларда оз-оздан вақт оʻтказганда ҳам инсон бундай машгʻулотдан деярли ҳеч қандай фойда олмайди.\nАслида, биз соʻз юритаётган муаммо коʻп қирралидир. Унга чуқур кириб борган сари муаммо изидан муаммо келиб чиқаверади. Масалан, ижтимоий тармоқларга тобеликни олайлик. Бу ҳам коʻп тармоқли муаммо.\nЧунки виртуал тобелик инсонда ташқи оламдан ёлгʻизланиш, реалликдан, шахсий ҳамда ижтимоий ҳаётдаги қийинчилик ва муаммолардан қочиш, уларни коʻрмаслик ва тан олмаслик, охир-оқибат эса депрессияга олиб келади. Бу ҳолат ижтимоий психологияда “омма ичидаги ёлгʻизлик” номини олган. Яʼни, инсон бир қарашда ижтимоий фаол муҳитда ҳаёт кечиради-ю, бироқ, борган сари ундан қочишга, ёлгʻизланишга интилади. Қизигʻи шундаки, бундай ҳолат коʻпроқ телекоммуникатсия ва компютер технологияларидан фойдаланувчи инсонларда кузатилмоқда. “Омма ичидаги ёлгʻизлик” ҳолатининг салбий оқибати оʻлароқ, депрессияга ёʻлиққан инсонлар ниҳоятда пассив, камҳаракат ва камгап боʻлиб қолишади. Шу боис улар виртуал маконда ҳаёт кечиришни маʼқул коʻришади. Чунки реал ҳаётда яшаш, инсонлар билан мулоқот қилиш кишидан фаолликни, маʼлум микдорда энергия сарфлашни талаб қилади. Виртуал дунёда эса минимал ҳаракат эвазига деярли барча кутилган натижаларга эришиш мумкин. Бугунги кунда интернет маконида, асосан, коʻнгилочар ёʻналишдаги ижтимоий тармоқларнинг тобора оммалашиб бораётгани шу билан богʻлиқ.\nФаол фойдаланувчилар сони боʻйича ҳозир дунёда “Гʻасебоок” ижтимоий тармогʻи етакчилик қилмокда. Унинг бир ойлик аудиторияси етти юз миллион кишидан ортиқ. Мамлакатимизда мазкур ижтимоий тармоқ\n128 минг нафар фойдаланувчисига эга эди (2012 йил феврал ҳолатига коʻра). Оʻзбекистонлик интернетдан фойдаланувчиларининг 2,5 миллиони www.одноcласниcи.ру сайтида роʻйхатдан оʻтган. “Одноклассники” 1995 йилда Ренди Конрад томонидан асос солинган замонавий коʻринишдаги биринчи ижтимоий тармоқ Слассматес.сомнинг рус тилидаги нусхаси ҳисобланади. Қолаверса, у ҳудудий ижтимоий тармоқ боʻлиб, ҳамдоʻстлик мамлакатлари аудиторияси учун моʻлжалланган.\nКиритилган вақти: 03/05/2021 12:10; Кўрилганлиги: 74\nМатериал манзили: https://savad-ul-azam.uz/articles/society/virtual-makonda-hayot-kechirish-bu\nЧоп этилган вақт: 06/12/2021 23:31


Хусусий қудуқ: сув сарфи ҳисоби\nЭРИ қўл имзосига тенг бўлиши шартлари\nИнсофсиз рақобат аломатлари\nРеконструкция учун рухсатнома\nПенсияга чиқишдан олдин ишдан бўшатиш мумкин эмас\nНогиронликни ТМЭК белгилайди\nПаспорт ўрнига маълумотнома\nПаспортни тақдим этинг\nМиграция хизматининг интерактив хизматлари\nНизоларни ҳал этиш амалиёти\nТашкилот номини ўзгартириш масъулиятдан халос этмайди\nБошланғич ҳужжатларни суд орқали талаб қилинг\nНорма маслахатчи / 2019 йил / № 41 / Юридик маслаҳатлар\nКорхона ишлаб чиқариш мақсадларида ижарага бериладиган бино ва иншоотларга эга. Электр энергияси ва сув тез-тез ўчиб қолиши туфайли ишлаб чиқариш жараёни тўхтаб қолади, бу эса рентабелликка салбий таъсир кўрсатяпти. Шу муносабат билан сув қудуқларини бурғулашга қарор қилинди. Шунингдек ижарага олувчига ушбу сувдан фойдаланиш таклиф этилиши режалаштирилмоқда.\nҚудуқлар бурғулангандан кейин сувдан фойдаланиш ҳисобини қандай юритиш керак? Сувни ўлчайдиган асбоблар ўрнатилиши зарур бўлса, уларни рўйхатдан ўтказиш (пломбалаш) лозимми, қайси ваколатли орган рўйхатдан ўтказади?\n– Ҳисобга олиш асбобларини рўйхатдан ўтказиш лозим.\nСув таъминотининг хусусий автоном манбаи мавжуд бўлганда ҳажм ўрнатилган насоснинг ишлаб чиқариш қуввати ёки ўрнатилган ва рўйхатдан ўтказилган ҳисоблаш асбобининг кўрсаткичлари бўйича аниқланади (Истеъмолчиларга сув таъминоти ва оқова сувни чиқариш хизматлари кўрсатиш қоидаларининг 20-банди, ВМнинг 15.07.2014 йилдаги 194-сон қарорига 2-илова).\nҚувур-канализация хўжалиги (ҚКХ) билан сув таъминоти ва сув чиқариш хизматлари кўрсатилиши учун шартнома тузишингиз керак. ҚКХга шартнома тузиш учун талаб этиладиган ҳужжатларга қўшимча равишда махсус табиий сув объектларидан махсус сув олиш ёки истеъмол қилиш учун рухсатномани тақдим этинг (Қоидаларнинг 19-банди). Ушбу рухсатнома Давлат хизматлари маркази томонидан берилади (ВМнинг 31.03.2018 йилдаги 255-сон қарорига 3-илова).\nИстеъмолчи томонидан сарфланган сув ҳажми ўрнатилган сувни ҳисобга олиш асбоби кўрсаткичлари бўйича аниқланиши лозим (Қоидаларнинг 82-банди). Ҳисобга олиш асбоби назорат пломбалари ўрнатилиши билан рўйхатдан ўтказилади. Пломбаланмаган ҳисоблаш асбобларини ўрнатиш ва улардан фойдаланиш тақиқланади (Қоидаларнинг 63-банди). Сувни ҳисобга олиш асбобларини ўрнатиш ва пломбалаш бўйича хизмат Ягона интерактив давлат хизматлари порталида тақдим этилади.


Чапақай болалар — Dilkashradio.com\nАссалому алайкум. Негадир бувим ёшлигимизда бирор нимани чап қўл билан ушласак, доим ўнг қўлда ушлаш кераклигини уқтирарди. Ҳозиргача кўпгина оналар фарзандларини ўнг қўлда ишлашга ва ёзишга мажбур қилишади. Бу қанчалик тўғри? Боғча ёки мактабга чиққан болажонларнинг чап қўлда машғулотларни бажариши атрофдагиларга бироз ноқулай кўринса-да, ўзларига асло билинмайди. Айтиш керакки, кичкинтойларда чапақайлик асосан 3-4 ёшидан сезила бошлайди. Уларнинг ҳар бир ҳатти-ҳаракатида ўнгга нисбатан чап қўлнинг фаоллигини билиш қийин эмас. Тўғри, бу ота-оналарни бироз хавотирга солиши, табиий. Аммо бундан жиддий муаммо ясаш ҳам унчалик тўғри эмас. Чапақайлик – психологияда туғма ирсий хусусият ҳисобланаб, яъни ота-оналардан бирида шундай одат бўлса, болаларнинг ҳам чапақай бўлиш эҳтимоли юқори бўлади. Шунингдек, унинг сабаблари мажбурий ҳам бўлиши мумкин.\nИнсонда бош мия чап ва ўнг ярим шардан иборат бўлиб, чап мия ярим шари вербаль мантиқий тафаккурни ишлашида муҳим роль ўйнайди. Чапақай болаларда эса бош мия тузилишининг фаол ишлаши ўнг қўлида ишлайдиганларга нисбатан бироз фарқ қилади. Уларда ўнг ва чап мия ярим шарлари функциялари аралашган ҳолатда ўзига хос тузилган бўлади. Агар бола ўнг қўлида ёзса, ахборотлар бош мия ярим шарида таҳлил қилинади. Чап қўлида ёзадиган ўқувчида эса бу жараён бошқачароқ, яъни бош миядаги таҳлил қилиш маркази ҳар иккала ярим шарда жойлашган бўлади. Фарзанди чап қўлда чизишни ёки ёзишни бошлаган оналар унинг мактабдаги ўзлаштириши ҳақида ҳавотирланади. Чап қўлда фаол ишлайдиган болалар мактабдаги фанларни ўзлаштиришда, диққатни жамлашда бироз қийинчиликларга дуч келиши мумкин. Ушбу нуқсонларга катталар жиддий қарамасликлари керак. Чунки бу табиий жараён ҳисобланади.\nЧапақайлардан келажакда кўплаб спортчи ёки машҳур инсонлар етишиб чиққанлиги сизга маълум. Болаларда чапақайлик турли омилларга кўра юзага келади. Масалан, кичкинтой боғча ёки уйда чап қўлида иш бажарадиган инсонларга қараб чапақай бўлиб қолиши мумкин. Қолаверса, турли хилдаги жароҳатлар, қўлидаги нуқсонлар сабабли ҳам бу одатга ўрганиш кузатилади. Бундан ташқари бола туғилганидан бошлаб чап қўлини ўнгга нисбатан фаолроқ ҳаракатлантириш натижасида ҳам чапақайлик юзага келади. Бу каби ҳолатларнинг кузатилиши, табиий жараён ҳисобланиб, фанда амбидекстрия (икки қўллилик) деб аталади. Яъни, бундай инсонлар икки қўлда бемалол ҳаракат қила олади. Боиси, уларда бош миянинг ҳар икки ярим шари ҳам бирдек фаол ишлайди. Бу эса организмга жиддий таъсир этмайди. Фарзандни ўнг қўлда ишлашга мажбурлаш мумкинми? Ўнг қўлда ёзишга мажбурлаш боланинг стресс ҳолатга тушиб қолишига олиб келади.\nБунинг натижасида унда невроз хасталиги кузатилади. Ота-оналар шуни унутмаслиги керакки, чапақайлик боланинг мия функциясининг тузилиши билан боғланган бўлади. Шунинг учун уларни ўнгда ёзишга мажбурлаш ёки жазолаш асло мумкин эмас. Бундайлар жуда таъсирчан ҳисобланади. Кўпинча улар аразчи, хавотирланувчан, тез чарчайдиган, ишчанлик қобилияти суст бўлиши мумкин. Бу каби ҳолларда уларни ўнг қўлда ёзишга мажбурлаш акс таъсир этади. Чапақайлар билан машғулотлар олиб борилганида уларнинг индивидуал хусусиятини инобатга олиш зарур. Агар ота-оналар ва устозлар чапақай ўқувчилар билан тўғри иш олиб борса, келажакда улардан иқтидорли ва қобилиятли инсонлар етишиб чиқади. Бунда ота-она ҳам, устоз ҳам чапақай болалар билан қандай ишлаш билимига бирдек эга бўлишлари ва бола билан ишлаш жараёнида буни амалда қўллашларига тўғри келади.\nБолалар ва тарбия\nОна сути ва иммун тизими


Боян Цигер: "Ҳар бир рақибга ҳурмат билан ёндашиш лозим, Суперлигада осон ўйинлар бўлмайди"\n20 июнь, 23:55\nЎзбекистон Coca Cola Суперлигаси 12-туридан ўрин олган “Навбаҳор” – “Металлург” ўртасидаги учрашув арафасида “лочинлар”нинг куни кеча 28 ёшни қарши олган сербиялик тажрибали ҳимоячиси Боян Цигер бўлажак ўйин ҳақидаги фикрлари билан ўртоқлашди.\n- ФИФА кунлари муносабати, яъни, Ўзбекистон миллий терма жамоасининг Осиё кубоги – 2023 саралаш баҳсларида иштирок этгани боис, Coca Cola Суперлигасида салкам бир ойлик танаффус юзага келди.\nФурсатдан фойдаланиб, Ўзбекистон ва жамоадошим Эҳсони Паншанбе тўп тепадиган Тожикистон термаларини Осиё кубоги - 2023 финал босқичи йўлланмасини қўлга киритгани билан табриклайман ҳамда келаси йилги мусобақада ушбу термаларга омад ёр бўлишини тилайман.\nТаъкидлаганимдек, Ўзбекистон миллий чемпионатида салкам бир ойлик танаффус юз берганлиги боис, мухлислар жамоамиз иштирокидаги ўйинларни соғинишган. Шу боис, бўлажак баҳсда стадион ишқибозлар билан тўлади, дея умид қиламан.\nБеллашув борасида тўхталадиган бўлсам, гарчи “Металлург” айни пайтда турнир жадвалининг қуйи поғоналарида бораётган бўлса-да, ҳар бир рақибга ҳурмат билан ёндашиш лозим. Боиси, Суперлигада осон ўйинлар бўлмайди.\nАммо биз эртанги баҳсда ғалаба қозониш, мухлисларга қувонч улашиш учун барча имкониятимизни ишга соламиз. Фақат бунинг учун ишқибозлардан жамоамизни бевосита стадионда муносиб қўллаб-қувватлаб туришларини сўраб қоламан.\nФурсатдан фойдаланиб, бизга барча шароитларни яратиб бераётган Наманган вилояти ҳокими Шавкат Шокиржанович Абдураззоқов, шунингдек. “Навбаҳор” ПФК раҳбарияти, жумладан, клуб президенти Отабек Арифович Саматовга жамоамиз номидан ўз миннатдорчилигимни билдираман.\n“Навбаҳор” жорий мавсумда ўз олдига қўйган юксак мақсад, яъни, Осиё Чемпионлар Лигаси йўлланмасини қўлга киритиш учун охиригача кураш олиб боради ҳамда буни амалга ошириш учун биз – футболчилар қўлдан келганича ҳаракат қиламиз.


ДХХ Қирғизистонга 5,3 млн. долларни олиб...\n04.09.2018 11:06 0 18618\n«Ўзбекистон 24» телеканалида эфирга узатилган лавҳага кўра, Давлат хавфсизлик хизмати ходимлари Наманган вилоятида 28 августига ўтар кечаси четга катта миқдордаги валютани ноқоқнуний олиб чиқиб кетишни тўхтатишга қаратилган тезкор тадбир ўтказган.\nТадбир давомида Янгиқўрғон туманининг Газнон маҳалласи чегарадош ҳудудида «Cobalt» ва «Lacetti» машиналарига юкланган йирик миқдордаги хорижий валютани Қирғизистонга олиб ўтмоқчи бўлган уч кишидан иборат гуруҳ қўлга олинди.\nТўхтатиб қолинган хорижий валютанинг умумий миқдори 5,3 миллион АҚШ долларига тенг бўлиб, бу пуллар Тошкент ва Қўқон шаҳарлари ҳамда Наманган вилоятида иш олиб борувчи яширин иқтисодиёт вакиллариники бўлган.\nҲозирда юқоридаги шахсларга нисбатан Давлат хавфсизлик хизмати тергов бўлими томонидан тергов-суриштирув ҳаракатлари олиб борилмоқда.\nДХХ ноқонуний валюта наманган вилояти\nСпорт 26/01, 17:16


Россияда ягона Исломий олий таълим жорий этилади - BBC Uzbek - Dunyo\nСўнгги янгиланиш 2 март 2013 - 11:17 GMT\nПутиннинг топшириғи ҳукуматнинг диний экстремизмга қарши кураш ҳаракатлари билан боғлиқ тарзда олиб борилади.\nПрезидент Владимир Путин Россия ҳукуматига 2013 йилнинг 1 августигача Ислом тарихи ва маданияти бўйича чуқурлаштирилган таълим лойиҳаларини бакалавр ва магистрлик учун ишлаб чиқиш ва мақсадларни аниқлаб олишни топширган.\nПрезидентнинг бу топшириғи ҳукуматнинг диний экстремизмга қарши кураш ҳаракатлари билан боғлиқ тарзда олиб борилиши айтилган.\nИслом тарихи ва маданиятини чуқур ўрганган мутахассисларни тайёрлаш режаси Россияда 2007 йилдан буён амал қилади.\nБу режа асосида Россияда бир қанча олий ўқув юртлари "исломий йўналиш" бўйича мутахассислар тайёрлайди.\nЖумладан, Пятигорск ва Москва тилшунослик университетлари, Қозон ва Нижегород давлат университетлари, Уфа ва Москвадаги ислом университетлари, яқиндан бошлаб Шимолий Кавказ Ислом университети исломий билимга эга философ ва диний уламолар, ҳуқуқшунос, ўқитувчи, сиёсатчи, маданият ходимлари етказиб бериши керак.\nБироқ Ислом этносиёсати муаммолари маркази бошлиғи Денга Холидовнинг айтишича, Россияда ҳозирча исломий мутахассислар учун ягона олий таълим лойиҳаси йўқ.\nУнинг билдиришича, ҳар бир ўқув юрти ўз тажрибасидан келиб чиқиб исломий қоидаларни ишлаб чиқмоқда.\nЯқин Шарқ институтининг президенти Евгений Сатановскийга кўра, Россия мусулмон олами учун диний уламоларни тайёрлаш ҳозирги асосий муаммолардан. Шу кунгача, дейди у , диний мутахассисларнинг аксарияти Бирлашган Араб Амирликлари, Миср, Тунис, Туркия, Уммон, Қатар каби мамлакатлардаги Ислом олийгоҳларида ўқиб келишмоқда.\nЖаноб Сатановскийнинг таъкидлашича, Яқин Шарқ ўқув даргоҳларида исломий радикал оқимнинг таъсири кучли эканлиги сабабли мутахассислар Росссияда тайёрланиши мақсадга мувофиқдир. Бироқ Россиядаги бу соҳа мўлжалланган ўқув даргоҳларида чуқур билимли мутахассислар етишмайди.\nРоссия Муфтийлар кенгаши раиси Дамир Муҳиддиновнинг айтишича, юқори малакали диний мутахассислар тайёрлаш учун ажратиладиган 100 миллион рублнинг атиги 20 миллиони диний ўқув даргоҳларига , қолгани дунёвий таълим ўқув юртларига берилади. Ажратилган маблағ талабаларни ўқитиш, дарслик олиш ва тажриба алмашувга етмайди.\n"Ажратилаётган маблағ, ҳукуматнинг талабига қарамасдан, Россиядаги дунёвий университетлар Ислом таълими бўйича яхши мутахассисларни чиқармайди. Россияда таълим олаётган талабалар хорижда ўқиб келган ёшлардан исломий билимларда анча оқсоқдир",- дейди Дамир Муҳиддинов.\nБундан олдин Россияда "Аль-РТВ" номли илк мусулмон телеканали иш бошлагани, дастурларда асосан Қуръони Карим, Муҳаммад пайғамбар суннати ва ҳадислари борасида маълумотлар бериб борилиши хабар қилинганди.\nРоссия расмийлари бундай канални очиш истагини Ислом тамойилларини Россия халқига тушунтириш зарурати билан изоҳлашган.\nИслом тарихи ва маданиятига эътибор ошгани айтилаётган эсада, кузатувчилар мусулмонларни таъқиб қилиш ҳоллари Россияда кейинги пайтларда янада кучайганини айтишади.\nМасжидлардан юзлаб намозхонларни ҳеч бир сабабсиз ҳибсга олишлар кузатилган.\nҲуқуқ фаоллари буни Россия ҳукуматининг мусулмонларга қарши сиёсати сифатида ҳам баҳолашади.\nАйни пайтда "Эхо Москвы" радиосига интервью берган Москва ҳокими Сергей Собянин пойтахтда ҳеч қандай янги масжид қурилмаслигини маълум қилган.\nУнинг сўзларига кўра, Москвадаги масжидларга борувчи кишилар Россия фуқаролари эмас, асосан меҳнат муҳожирларидир. "Ўйлайманки, бутун мамлакат бўйлаб барча хоҳловчилар учун масжид қуриб бериш бу энди ҳаддан ташқари нарса",- деб таъкидлаган Москва ҳокими.\nВладимир Путин россияликларни сиёсий бирдамликка чақирди


Гиёҳвандликка қарши кураш — ҳамманинг иши\nИллат пайи қирқилсин\nГиёҳванд воситаларни истеъмол қилиш инсон саломатлигига жиддий зарар етказиш билан бирга оғир жиноятларнинг келиб чиқишига сабаб бўлаётгани, наркоманлар жамиятга катта хавф солаётгани аччиқ ҳақиқат. Бирлашган Миллатлар Ташкилоти маълумотларига эътибор берсак, бугун дунёда 14 миллиондан ортиқ киши героин, 13,3 миллион киши кокаин, 150 миллиондан ортиқ киши каннабис, 23 миллион киши турли сунъий наркотик моддаларни истеъмол қилар экан.\nНаркомания — юнонча сўз бўлиб, "карахтлик", "телбалик" деган маъноларни билдиради. Наркоман киши танасида чуқур ўзгаришлар содир бўлади ва бу муқаррар таназзул, фожиа билан тугайди. Наркотик модда қабул қилишни тўхтатган одамда абс¬тиненция ҳолати пайдо бўлади, у ўша моддаларга руҳий ва жисмоний жиҳатдан тобега айланади. Айниқса, ёшлар ўртасида бу касаллик кўп учрамоқда. Наркомания касаллигига чалинганлар секин-аста оилага, ижтимоий ҳаётга, меҳнат, илм ва спортга қизиқмай қўядилар. Агар гиёҳванд моддани топишнинг иложи бўлмаса, у дар¬ғазаб, тажовузкор бўлиб қолади ва бундай ҳолатда ҳар қандай мудҳиш жиноят содир қилиниши ҳеч гап эмас.\nЭнг аянчли, фожиали ва даҳшатли иллатнинг бош¬қа касалликлардан фарқи, нафақат бемор, унинг оиласи, қариндошлари, ота-онаси ва фарзандлари, қолаверса, жамият азият чекади. Бир наркоман ҳар йили 10-15 нафар гиёҳвандни пайдо қилаётганини инобатга олсак, улардан дунёга келаётган ногирон, майиб-мажруҳ болаларнинг ортиб бораётгани нақадар аянчли. Уларнинг, ҳатто, наслида гиёҳвандлик ва алкоголизмга мойиллик кучли бўлади. Гиёҳвандликка қарши курашишда мамлакатимиз, жумладан, вилоятимизда ҳам махсус минтақавий комиссия доимий фаолият олиб бормоқда. Жорий йилнинг июнь ойи — гиёҳвандликка қарши кураш ойлиги деб эълон қилинди ва бу тадбир юқори савияда ўтказилди. Вилоят соғлиқни сақлаш бош¬қармаси, ИИБ, "Камолот" ЁИҲ билан ҳамкорликда вилоят марказидаги йигирмага яқин маҳалла фуқаролар йиғини, 2 та академик лицей, 2-, 6-, 15-, ¬¬22-ўрта умумтаълим мактабларида мулоқот ва учрашувлар уюштирилди. Аҳоли орасида чекишга қарши кураш, алкоголизм¬ни эрта аниқлаш ва олдини олиш масалаларига ҳар ҳафтанинг пайшанбасида ташкил эти¬лаётган профилактика кунида алоҳида эътибор берилмоқда, бундай тадбирлар мунтазам ташкил қилинмоқда.\nКези келганда, диспансеримиз фаолияти хусусида тўхталиб ўтсак. Айни кунда бизда бир ойда суд қарорига мувофиқ ўртача 80 нафардан ортиқ киши мажбурий даволанишга жалб қилинмоқда. Муолажалар 3 ойдан бир ярим йилгача муддатда олиб борилмоқда. Касалликнинг даст¬лабки босқичларида ўз ихтиёри билан келиб бир ой муддатда ётиб даволаниш истагини билдираётганлар ҳам эллик кишига етади. Бунинг учун эса муассасамизда 120 ўринли шифохона, 4 ўринли кундузги стацио¬нар зарур жиҳозлар, тиббий восита ва дори-дармон билан таъминланган. Эътиборлиси, бунда даво муолажалари бепул амалга оширилмоқда. Зеро, бу саъй-ҳаракатдан кўзланган мақсад-муддао соғлом турмуш тарзини қарор топшириш ва шу йўл билан иллат пайини қирқишдир.\nИкром ҲУСЕНОВ вилоят наркология диспансери бош врачи


Ёзёвонда уйида кўкнори сомони сақлаб келаётган фуқаро аниқланди\nФарғона вилояти Ёзёвон туманида хонадонида кўкнори сомони сақлаб келаётган фуқаро аниқланди. Бу ҳақда Фарғона вилояти Ички ишлар бошқармаси ахборот хизмати хабар берди.\nФото: Ички Фарғона вилояти ишлар бошқармаси ахборот хизмати\nФарғона вилояти Ёзёвон туманида 21 июль куни тезкор тадбир ўтказилган. «Тошҳовуз» маҳалласида яшовчи фуқаро Ф.А.нинг уйи холислар иштирокида кўздан кечирилган. У хонадонининг меҳмонхонасида кўкнори сомони гиёҳвандлик моддаси сақлаб келаётганлиги аниқланиб, далилий ашё тариқасида олинган.\nМазкур ҳолат юзасидан Ёзёвон тумани ИИБ ҳузуридаги тергов бўлими томонидан Жиноят кодексининг 276-моддаси 2-қисми «а» банди билан жиноят иши кўзғатилиб, тергов ҳаракатлари олиб борилмоқда.\nМаълумот учун, Жиноят кодексининг 276-моддаси (Гиёвандлик воситалари, уларнинг аналоглари ёки психотроп моддаларни ўтказиш мақсадини кўзламай, қонунга хилоф равишда тайёрлаш, эгаллаш, сақлаш ва бошқа ҳаракатлар) 2-қисми «а» бандида кўрсатилган жиноятни содир этган шахс беш йилгача озодликдан маҳрум қилиш билан жазоланиши мумкин.\nАввалроқ Фарғонада қиймати 26 миллион сўмлик гашиш сотган шахс қўлга олингани хабар қилинган эди. Шунингдек, Қўқонда автомашинасида марихуана сақлаб юрган шахс қўлга олинган. Самарқандда эса уйида жанжал кўтарган фуқаронинг ёнидан марихуана топилган эди.\nУндан ташқари Фарғонада молхонасидаги хумда 2 пакет марихуана сақлаб келган шахс қўлга олинди.


NASA Калифорниядаги ёнғиннинг коинотдан олинган расмини намойиш қилди\nАмерика аэрокосмик агентлиги космик суратни чоп этди: унда Калифорния штатидаги кенг қамровли табиий ёнғиндан чиқаётган тутун яққол акс этган. Расм идоранинг «Twitter»даги микроблогида намойиш этилган. Суратда ... тутун жуда яхши кўриниб турибди. «REGNUM»нинг хабар беришича, Калифорниядаги ёнғин туфайли қарийб 50 минг киши бошқа жойга кўчирилиши ...\nЁнғин туфайли «Терминатор» премьераси қолдирилди, Арнольд Шварценеггер эса уйини тарк этди\n«Терминатор. Қора қисмат» фильми премьераси Калифорнияда ҳаммаёқнинг кулини кўкка совураётган табиий офат туфайли қолдирилди. Бу ҳақда «Paramount» киностудияси хабарига таяниб «CNN» маълум ... Хоч ташкилотига юборамиз, — дейилади кинокомпания хабарномасида.Калифорниянинг собиқ губернатори Арнольд Шварценеггер «Твиттер»да хабар ...\n«Тарзан»ни ўйнаган актёрнинг ўғли онасини ўлдирди\nаёлнинг мурдаси америкалик актёр Рон Элининг Калифорния штати Санта-Барбара округидаги уйидан топилди. Бу ҳақда «Лента» хабар берган. Марҳум Элининг турмуш ўртоғи Валери Ландин эканлиги ...\nКалифорния штати фуқароси қўшнисини ўлдириб, унинг жасадини олти йил квартирасининг деворида яшириб келган, деб хабар беради «Лента». Лос-Анжелес ...\nКалифорния губернатори геноцид учун ҳиндулардан кечирим сўради\nКалифорния штати губернатори Гэвин Ньюсом америкаликлар томонидан Қўшма Штатлар бутун тарихи давомида ҳиндуларга етказилган уқубатлар ва зўравонликлар ...\nшаҳар тараққиёти вазири Хулиан Кастро билан бир қаторда 21 январда Калифорния штатидан сенатор Камала Ҳаррис хоним ҳам ўз номзодини илгари ... катта ёрдами ва ўз тиришқоқлиги билан Камала Говард ва Калифорния университетларини ҳуқуқ йўналиши бўйича тамомлади. Докторлик ...\nКалифорниядаги ёнғинлар сабаб бедарак йўқолганлар 1000 дан ошди\nКалифорния штатида юз берган ўрмон ёнғинлари оқибатида бедарак йўқолганлар сони 1011 кишига етди. Бу ҳақда «Korrespondent.net» хабар бермоқда. Аввалроқ ... бедарак йўқолгани ҳақида хабар қилинган эди. Қутқарувчилар Шимолий Калифорниянинг ўт ичида қолган ҳудудларида 8 кишининг қолдиқларини топган. Шу ...\nКалифорния ёнғини катта йўлга чиқди (видео)\nКалифорнияда давом этаётган улкан ёнғин серқатнов автомагистралгача етиб келди. Бу ҳақда АҚШ оммавий ахборот воситалари хабар бермоқда. Таъкидланишича, ...\nКалифорния ўрмонларидаги ёнғинларда 48 нафар киши ёниб кетгани айтилмоқда\nБу ҳақда Бьютт Кори Хоне округи шерифи маълумотларига асосланиб, KSBY телеканали хабар берган.\nКалифорниядаги ёнғинлар туфайли ҳалок бўлганлар сони 31 тага етди\nКалифорния штатида содир бўлаётган ўрмон ёнғинлари оқибатида ҳалок бўлганлар сони 31 тага етди, дея хабар бермоқда «Associated Press» ахборот ... ҳолат эълон қилгани ҳақида хабар берилганди. 8 ноябрь кунидан Калифорния шимолида бошланган «Camp Fire» ёнғини штат тарихидаги энг талофатли ...


метро - xabar.uz\nЕр усти ҳалқа йўли йўналишида поездлар ҳаракати «Дўстлик 2» бекати билан 6 бекат оралиғида ташкил этилади.\nМетрополитен масъул ходимлар ҳолат юзасидан жойига бориб ўрганиш ишларини олиб боришган.\nШунингдек, пойтахтда жамоат транспортини ривожлантириш бўйича лойиҳа ва таклифлар тақдимоти ҳам бўлади.\nметро остидаги ер майдонлари ижарага берилади\n«Тошкент шаҳрида барпо этилаётган ер усти метро линиялари остида жойлашган ер участкаларидан самарали фойдаланиш чора-тадбирлари тўғрисида»ги Ҳукумат қарори (291-сон, 01.06.2022 й.) қабул қилинди.\nАйрим метро бекатларининг иш вақти ўзгарди\nБу ҳақда «Тошкент метрополитени» ДУК хабар берди.\nТошкент метросидаги «тобутлар» олиб ташланди\nУшбу воқеадан сўнг уларнинг жойлашуви ўзгартирилган.\nИжтимоий тармоқларда йўловчининг Тошкент метрополитенининг «Олмазор» бекатидаги ўриндиқдан қўрқиб кетгани ҳақидаги пости тарқалди.\nТошкент метрополитенининг «Олмазор» бекатида 58 ёшли фуқаро эҳтиётсизлиги сабаб поезд йўлига йиқилиб тушди.


«Беларусча сценарий» — Бишкекда сайлов натижаларидан норози халқ намойиш уюштирмоқда — Sof.uz\n5.10 21:06 471 Жаҳон\n4 октябр, якшанба куни Қирғизистонда парламент сайловлари бўлиб ўтди.\nБугун эса мамлакат пойтахти Бишкек шаҳрида сайловлар натижаларига қарши намойишчилар мамлакат президентининг девони жойлашган парламент биносига бостириб кира бошладилар. Полиция ва ОМОН намойишчиларни тарқата бошлади. Қалқон ва таёқ билан жиҳозланган ҳуқуқни муҳофаза қилиш органлари ходимлари шаҳар марказий майдонидан оломонни орқага суриб, сув пуркагичлар, кўздан ёш оқизувчи газ ва шовқинли гранаталардан фойдаланмоқда, деб ёзади РИА Новости. Намойишчилар энг яқин кўчаларни ахлат қутилари билан тўсиб қўйишмоқда ва уларни ёқиб юборишяпти, шунингдек йўлак тошларини (брусчатка) синдиришяпти.\nРеспублика Соғлиқни сақлаш вазирлигининг 24.кг нашрига айтишича, қурбонлар ҳақида маълумот йўқ ва Бишкек шошилинч тиббий ёрдам марказига майдондан қўнғироқлар келмаган. Шу билан бирга гувоҳларнинг сўзларига кўра, намойишчиларни тарқатиш пайтида ярадорлар бўлганлар ва жароҳатланганлар бор.\nНорозилик намойишларида Парламентда ўрин ололмаган 11 партиянинг тарафдорлари иштирок этишди. Улар сайлов натижаларини бекор қилишни ва қайта овоз беришни талаб қилмоқдалар. Умуман олганда, оммавий ахборот воситаларининг ҳисоб-китобларига кўра, шаҳар марказида 3 мингга яқин одам йиғилган.\nСайловнинг дастлабки маълумотларига кўра "Биримдик" партияси 24,5%, "Мекеним Кыргызстан" партияси 23,8% овоз тўплаган. Парламент остонасини енгиб ўтган яна икки партия - "Кыргызстан" ва "Бутун Кыргызстан" мос равишда 8,7% ва 7,1% овоз олди. Сайловда жами 16 та партия иштирок этган.\nсайлов намойиш Бишкек Қирғизистон\n26.10 12:23 1908\n26.10 11:22 1587\nКеча, 11:47 1454\n26.10 11:19 1307\n27.10 12:22 165 Жаҳон\n24.10 06:35 1699 Жаҳон\n23.10 13:22 224 Жаҳон


Чехияда футбол учрашувида пенальти тепиш бўйича жаҳон рекорди ўрнатилди » Ўзбекистон янгиликлари – Zamin.uz\nЧехияда футбол учрашувида пенальти тепиш бўйича жаҳон рекорди ўрнатилди\nЧехияда ҳудудий лига доирасидаги «Бат’ов-1930» ва «Фриштак» жамоалари учрашувидан кейин белгиланган пенальтилар сериясида 52 марта зарба ижро этилди. Бу орқали 2005 йили Намибия Кубоги учун финал учрашувида қайд этилган рекорд янгиланди. Ўшанда томонлар 11 метрли жарима нуқтасидан 48 марта зарба амалга оширишганди. Ўшанда «Пэлас» «Сивикс»ни 17:16 ҳисобида енгганди.\nЧехиядаги пенальтилар серияси 38 дақиқа давом этган ва «Бат’ов-1930» жамоасининг 22:21 ҳисобидаги ғалабаси билан якунланган. Унда икки томоннинг ҳам барча футболчилари камида 2 мартадан пенальти тепишган.\n"Мен рекорд ўрнатишимизни дарҳол пайқадим. Аввалига 20 тадан пенальти тепилганидан кейин уйга кетмоқчи ҳам бўлдим, чунки зиёфат кутмоқда эди, лекин қолдим", дея «Фриштак» жамоаси президенти Вратислав Рудольф сўзларини келтиради "Кун" нашри.\n07:34 Европа лигасининг сўнгги ярим финалчиси пенальтилар сериясида аниқланди\n11:13 Италия Суперкубоги, финал. "Ювентус" - "Милан": ғолиб пенальтилар сериясида аниқланди\n18:34 Шотландиялик дарвозабон 1 бўлим давомида 3 марта пенальти қайтарди\n03:59 Евро-2016. Германия пенальтилар сериясида Италияни мағлуб этиб, ярим финалга йўл олди\n10:54 «Атлетико» пенальтилар сериясида ғалаба қозониб, чорак финалга йўл олди\n17:23 ОК-2015. БАА пенальтилар серияси бўйича Японияни мағлуб этиб, ярим финалга чиқди


Мазҳабга эргашиш — Қуръон ва суннатдан четга чиқиш дегани эмас — XOJA BUXORIY O'RTA MAXSUS BILIM YURTI\nМазҳабга эргашиш — Қуръон ва суннатдан четга чиқиш дегани эмас\nАлҳамду лиллаҳи роббил-ъаламийн вассолату вассаламу ала хойри холқиҳи Муҳаммадийн ва ала алиҳи ва асҳобиҳи ажмаъийн.\nМазҳаб тўғрисида етарлича тушунчага эга бўлиш ва мазҳабга эргашиш даркор балки, вожиб эканлиги борасида ҳурматли аҳли илмлар – устозларимиз томонларидан етарли даражада илмий мақолалар ёзилган ва давра суҳбтлари ташкил этилган. Ушбу мавзуда хоҳлаганча саҳиҳ маълумотлар топса бўлади.\nБу мавзуга яна қайта-қайта мурожаат қилинишини боиси бор албатта, у ҳам бўлса бу соҳада ҳали камчиликлар, баҳс-мунозаралар ва тортишувларни мавжудлиги. Етарли даражада шаръий илмга эга бўлмаган айрим инсонларни мазҳабга тош отишлари ёки бўлмаса ижтимоий тармоқларда чиқиб олиб олимлик даъвосида шошқалоқлик қилишиб, замон, макон ва ҳолатни ҳисобга олмасдан ҳар хил бўлмағур гапларни гапиришлари кишини ранжитади, албатта.\nАхир ушбу мўтабар мазҳаблар замонлар оша сайқалланиб, забардаст ва етук уламолар томонларидан олтин силсила тарзида хизмат қилиниб, илмий асарлар билан бойитиб келинмаганми?!. Хўш, шундай бўлса улар хатокор бўлганларми, хатога йўл қўйишганми?\nБу қадар тортишув ва жадалларга олиб борувчи сабаб ва омиллар бир қанча бўлиши мумкин-у, бироқ мени назаримда буни қуйидаги асосий сабабларга олиб бориб тақаса бўлади.\nБиринчиси етарли даражада илмга эга бўлмаслик, иккинчиси олим кишини ҳурмат қилмаслик, уни илмини назар-писанд қилмаслик ваучинчиси ва у ҳам бўлса шошқалоқлик қилиш, бўлмаса шу иккита асосий сабаб.\nМавзумиз мазҳабни муҳимлиги ҳақида бўлганлиги боис қуйида бутун мусулмон уммати орасидаэътироф этилган уламоларни сўзларидан иқтибос келтириб ўтамиз.\nДоктор Муҳаммад Саййид Рамазон Бутий раҳимаҳуллоҳ: “Мазҳабсизлик Ислом шариатига таҳдид солувчи энг хатарли бидъатдир”.\nФазилатли Шайх Муҳаммад Содиқ Муҳаммад Юсуф раҳимаҳуллоҳ ҳазратлари: “Мазҳабга тақлид қилмаслик ҳақидаги гапларнинг барчаси ижтиҳод ва истинбот қилиш даражасига етган киши ҳақидадир. Бироқ, ижтиҳоод қилиш даражасига етмаган кишининг тўрт мазҳабдан бирига тақлид қилиши вожибдир ва жумҳур уламоларнинг ҳаммаси шунга иттифоқдир” деганлар.\nДоктор Шамсиддин Фаттоҳ Мисрий: “Бу уммат олдида фақат икки йўл мавжуд; бири ижтиҳод ва икккинчиси тақлиддир” деганлар.\nДоктор Закий Аднон айтади: “Аммо мазҳабга эргашиш масаласига келсак, бу нарса баъзилар айтаётганидек Қуръон ва суннатдан четга чиқиш эмас, балки Қуръон ва суннатни айни ўзидир. Чунки, биз Қуръонда “Агар билмасангиз зикр аҳлидан сўранг”, дея буюрилганганмиз. Ҳадисда ҳам жоҳил билмаганини сўрамаслиги, олим билганини ўргатмаслиги дуруст эмас дейилган. Шунингдек, бу гап барча уламои фузалодан нақл қилинган”.\nИслом уламоларининг саҳиҳ қавлларига кўра бутун уммат фақат иккига бўлинади: 1. Мужтаҳид; 2. Муқаллид. Мужтаҳид — Қуръон ва суннатни пухта билган ва улардан мустақил ҳукм ола билиш салоҳиятига эга бўлган кишидир. Уни бошқа бирор мужтаҳидга тақлид қилиши жоиз бўлмайди. Шунинг билан бирга у омма учун фатво беришга ҳам ҳақли бўлмайди. Фақат ўзи учунгина фатво чиқариши мумкин. Муқаллид эса ўзи Қуръон ва суннатдан ҳукм чиқара олмайдиган киши бўлиб, уламолар уларни иттифоқ қилинган тўртта мазҳабдан бирига эргашишини вожиб санашган. Ҳатто, баъзи Шофеийлар ва баъзи Моликийлар фарз дейишган.\nДемак, мазҳабга эргашиш масаласи баъзилар ўйлаганидек беназар-писанд қарайдиган нарса эмас экан. Шундан келиб чиқиб бугунги кунда мусулмон дунёси вакиллари, айниқса ёшлар ечими чиқиб турган ушбу масалаларга ҳадеб уни орасидан камчилик қидиравермасдан, бунинг ўрнига аввало, илм доираларини кенгайтиришиб, ҳам дини диёнатга ва ҳам бошқаларга фойдаси тегадиган илмлар билан шуғулланишиб, йирик тадқиқот ва лойиҳаларни амалга оширишлари лозиму лобуд бўлади. Ҳар бир соҳани ўз олим ва мутахассилари бўлганидек, диний соҳани ҳам масала ва ечимларини уларни ўзларига қўйиб берилса айни ҳақиқат мана шу бўлади. Ахир Аллоҳ таоло: “Агар билмасангиз зикр аҳлидан сўранг”, (Наҳл сураси, 40-оят) демаганми?!. Суюкли пайғамбаримиз соллаллоҳу алайҳи васаллам ҳам саҳобаларни бир-бирлари билан тортишиб қолган ҳолатларини учратсалар, албатта бундан қайтарганлар ҳатто ғазабланганлари ҳам бор.\nБир сўз билан айтганда илоҳий фармонга тўлиқ инқиёд қилган ҳолда инсонлар эзгулик ва тақво йўлида бир-бирларига кўмакчи бўлиб, гуноҳ ва душманлик йўлида ҳамкорлик қилишдан ўзларини тийишлари даркордир.\n«Хожа Бухорий» ўрта махсус\nPrevious Огоҳлик ва ҳушёрлик ҳамиша зарур\nNext Меҳр-оқибат ва одамийлик йўқ жойда аҳиллик, тотувлик, оғизбирлик бўлмайди.\nОйлар султони — Рамазон: Закот кимларга берилади-ю, кимларга берилмайди? Закот беришда ният қилиш шартми?\nИслом шиорлари ўйинчоқ эмас, уларни камситишга ҳеч кимнинг ҳаққи йўқ!\nҲеч бир гуноҳ номаҳрамга қарашдек бандани Аллоҳ таолодан узоқ қилмайди\nЭътиқод дурдоналари: Валийлар султони ҳақида: Жинлар ҳам саҳоба ҳисобланадими? Энг кўп фатво берган саҳоба; Тириклик вақтларидаёқ жаннат башорати берилган саҳобалар; Энг узун умр кўрган саҳобалар; Абу Бакр Сиддиқ розияллоҳу анҳунинг фазллари\nИСЛОМ – ТИНЧЛИККА ЧАҚИРАДИ\n3th Shawwal, 1442


Ўзбекистон расмийлари Сўхдаги чегара можароси хусусида расмий позиция билдириш у ёқда турсин, воқеа юз берганини инкор қилмоқда.\nҚарийб 60 минг киши яшайдиган 352 квадрат километрли ҳудуди бир ҳафтадан бери қамалда яшар экан, бу ҳақда Ўзбекистон расмийлари ҳанузгача на лом деди, на мим. Ўзбекистон Миллий хавфсизлик хизматининг (МХХ) ўтган душанба кунги ягона баёноти ҳам хизматнинг бир масъул ходими томонидан ўтган ҳафтада инкор этилган эди. Баёнотда Сўх туманидаги бўҳрон учун Қирғизистон чегарачилари айбланган эди.Сўх бўҳрони юзасидан фикр билдириши мумкин бўлган ҳолатда ҳам Ўзбекистон раҳбари бу масалага тегинмади. Айни пайтда Қирғизистон раҳбари ўз позициясини очиқлади.\nСўх бўҳрони бошланганидан 6 кун ўтиб, 11 январ куни ЎзА ахборот агентлиги Ислом Каримовнинг “Ўзбекистон Республикаси Қуролли Кучлари ташкил этилганининг 21 йиллиги муносабати билан Ватан ҳимоячиларига байрам табриги” матнини эълон қилди.\nАгар матннинг мана бу икки абзацини Сўхга “қулоғидан тортиб ёпиштирмасангиз”, президент ечимини кутиб ётган муаммога алоҳида тўхталган эмас.\n“Минтақамизда ташқи кучлар ўртасидаги манфаатлар курашининг кучайиб бораётгани вазиятни янада чигаллаштирмоқда.\nЧегарага яқин ҳудудларда бузғунчи тўдалар ва қўпорувчи-террорчи гуруҳларнинг фаоллашуви, ижтимоий-иқтисодий муаммолар, сиёсий ва миллатлараро зиддиятларнинг кескинлашиб бораётгани оқибатида ҳарбий-сиёсий вазиятни издан чиқариши мумкин бўлган жиддий таҳдид ва хатарлар пайдо бўлмоқда.\nСарҳадларимизга бевосита яқин ҳудудларда мураккаб вазият юзага келаётгани, биринчи навбатда, юқорида зикр этилган хавф-хатарларнинг олдини олиш ва бартараф этиш, юртимизда тинчлик ва осойишталикни таъминлаш бўйича кечиктириб бўлмайдиган чора-тадбирлар кўришни тақозо этмоқда”, дейилган президентнинг ҳарбийларга табригида.\n“Cўх тўғрисидаги гапларнинг ҳаммаси бўҳтон. У ерда ҳеч нарса бўлгани йўқ!”\nБу гапни Ўзбекистон Республикаси Олий Мажлисининг амалдор аъзоларидан биридан эшитдик.\nСўх тўғрисидаги саволимизга жавобан эшитганингиз гапни айтгач, у “Фарғонада қариндош-уруғларим бор, агар бирон воқеа бўлгудай бўлса, улар менга айтган бўларди”, деб қўшиб қўйди.\nСўх инциденти Қирғизистонда ўта кенг, мамлакат ҳукуматию Мудофаа кенгашида, парламентида, жамоатчилик орасида, ва албатта, матбуотда муҳокама қилинмоқда. Шаҳарларда жафо чеккани айтилаётган қишлоқлар аҳолисига ёрдамлар уюштирилмоқда. Парламент раиси шахсан боткенга бориб аҳоли билан учрашувлар ўтказди.\nПрезидент Атамбаев эса, 14 январ куни Сўх бўйича баёнот берар экан, жумладан бундай деди:\n- Собиқ вазирлардан бири биз Сўх масаласини 2006 йилиёқ ечиб қўйган бўлар эдик, деб ўтирибди. Унинг масалани қай йўсинда ҳал қилмоқчи бўлганини биламиз. Сўхни қўшқўллаб топшириб қўймоқчи бўлган эди-да у. Бундай қарорнинг бизга кераги йўқ. Қирғизистоннинг манфаатларидан келиб чиқиш лозим, деди Қирғизистон президенти.\nҚирғизистон раҳбари фикрича, чегара билан боғлиқ масалаларда шошма-шошарликка йўл қўймаслик керак.


Бабаян яна катта саҳнада. У шунчалик зўр мураббийми? – mulkdor.com\nJune 25 2019, 02:06 Спорт\nСамвел Бабаян «Локомотив» бош мураббийи бўлди. Ҳа, ўша машҳур Самвел Бабаяннинг ўзгинаси. Ўзи хоҳлаган футболчиларни ўйнатиб, халқнинг ғазабига учраган, кучсиз жамоаларни енгганида майдонни ўпавериб одамларни зада қилган, охирги матбуот анжуманида мағлубиятга изоҳ ҳам бера олмай, кетиб қолган Бабаян. Бутун умр футболдан четлатилган ва кейинчалик қатъиятсиз футбол раҳбарлари томонидан БУТУН УМРЛИК дисквалификацияси 2 ҳафтада бекор қилинган Бабаян.\nШунча гапдан кейин ҳам яна катта саҳнага қайтган Бабаян шу қадар зўр мураббийми? Миллатнинг бош жамоасини пароканда қилиб кетган инсоннинг катта футболга қайтиши мухлисларга қандай таъсир қилади?\nРухсатингиз билан гапни узоқроқдан бошласак. Бабаяннинг миллий жамоага келишининг ўзи катта хато эди. Унинг қинғирликларини одамлар кўп йиллардан буён билишарди. Кейин эса бу фирибгарликлар ҳақида расман эълон қилинди ҳам. Оқибатда Бабаян бутун умрга дисквалификация қилинди. Кейин эса «Бунёдкор»нинг кафиллигида 2 ҳафтадан кейиноқ дисквалификация бекор қилингани маълум бўлди. Энди ана ўша мухлислар ғазабига дучор бўлган инсон оз эмас, кўп эмас нақ 3 йилдан буён мамлакат чемпиони бўлиб келаётган жамоага мураббий бўлди.\nҲар бир клуб хоҳлаган мураббийини ишга қўйиши, хоҳлаган мураббийни ҳайдаши мумкин. Лекин бир нарсага ҳайронман, нима, Ўзбекистонда ундан бошқа мураббий йўқми? Агар у шунчаки миллий терма жамоа билан муваффақиятсизликка учраган мураббий бўлса ҳам бошқа гап эди. Масалан, Қосимов ҳам, Абрамов ҳам бундай муваффақиятсизликка учраган, лекин улар ўз манфаатини миллий жамоа манфаатидан устун қўймаган. Қосимов ва Абрамов ҳурмат-эҳтиром кўриб ишлашда давом этишмоқда. Чунки бу мураббийлар қўлларидан келганини қилишган. Қосимов икки марта ҳам имкониятдан фойдалана олмади, бунга қурби етмади. Абрамов асосий саралаш босқичидаги биринчи ўйиндан кейиноқ истеъфога чиқарилди ва бу футболимиз тарихидаги энг катта хатолардан бири бўлганди, дейиш мумкин.\nБабаян эса ўз футболчиларининг трансфер нархини кўтариш учун уларни бош жамоада ўйнатган. Бу гапни мен ўйлаб топганим йўқ, расман эълон қилинган.\nШахсан менинг фикримча, Бабаянни мураббий қилиб қайтариш шунча бўлиб ўтган ишлардан сўнг ўзбек футболига, унинг мухлисларига нисбатан ҳурматсизлик. Чунки бу инсоннинг номи одамларга кўп нарсани англатади. Яна такрорлайман, қандай мураббийни ишлатиш клубларнинг ўз иши. «Локомотив» хоҳласа Рустам Мирсодиқовни олиб келиб бош мураббийликка тайинласин, хоҳласа «дисквалификация қилишмаса балки Моуриньога айланиб кетиши мумкин бўлган Мўминжонов»дан дисквалификациясини олдириб ташлаб, ишлатсин. Мўминжонов «атиги» 5 йилга четлатилган, бутун умрга четлатилган Бабаян икки ҳафтадаёқ оқланганини инобатга олсак, 5 йиллик «қизил карточка»ни бекор қилиш «хамирдан қил суғургандай» осон иш мантиқан.\nДемак, «Локо» мураббийларига қайтсак, жамоа хоҳласа Моуриньони олиб келсин, лекин Бабаян бу алоҳида мавзу. Ҳатто қонунда ҳам истисно бор. Бабаян айнан мана шундай истисно!\nУ қўпол қилиб айтганда бутун халқнинг устидан кулиб кетганди! Энди эса футболга қайтиб Шомуродовнинг миллий жамоа етакчисига айланганига ҳисса қўшганини даъво қилмоқда. Етмаганига ҳамма нарсани унутишни сўради. Энг ачинарлиси, Бабаянни қаҳрамондек кутиб олаётганлар жуда кўп… Уни кучли менежер деб бот-бот такрорлайдиганлар диққатига: Бабаян кучли менежер бўлиб нимани қойиллатган? Шундоғам мавжуд бўлган «Пахтакор» академиясидаги ёш футболчиларни ҳар хил жамоаларга сотишнинг нимаси маҳорат? «Пахтакор» футболимиз тарихидаги энг кучли ва энг катта жамоа. Шундай экан, бу ерда яхши футболчилар бўлиши Бабаянга боғлиқ эмас. Унгача ҳам бу жамоадан кучли футболчилар чиққан, усиз ҳам «Пахтакор» кунини кўраверади.\nБабаян ҳақида гапирганда негадир Одлил Аҳмедовнинг катта пул эвазига трансфер қилинганини эслашади. Жаноблар, Одилнинг Россия чемпионатига йўл олишига Бабаяннинг қандай алоқаси бор? Одил ўртамиёна футболчимидики уни трансфер қилиш учун кимнингдир жонбозлиги талаб этилса? У кучли футболчи бўлгани учун хорижга йўл олганди, кимнингдир саъй-ҳаракатлари сабаб эмас. Одил ўшанда кучли жамоага кетгани, бугунги кунда Хитойда катта маош олиб ўйнаётгани бу фақат ва фақат ўзининг меҳнатлари самарасидир.\nЎша кучли менежер ҳисобланган Бабаян бассейнига логотипини ёпиштириб қўядиган даражада яхши кўрадиган «Пахаткор»ини қандай аҳволга ташлаб кетганини унутдингизми? Бу ишларга ҳали кўп бўлгани йўқ. «Пахтакор»нинг янги раҳбарияти Бабаян қилган ишларни тўғрилаш учун қанча сарсон бўлганига ҳамма гувоҳ. Майли, Бабаянга ҳеч қандай адоватимиз йўқ, унга фаолиятида фақат омад тилаймиз. Лекин бир нарсага ҳайрон қоляпман, фақат ёмон ишлари билан ёдда қолган инсон нега бунчалик кўкларга кўтарилмоқда? Бабаян чемпионатдаги интригани оширади, у кучли мураббий, тенгсиз менежер деган гаплар сафсата-ку?! Кечирасиз, лекин Бабаянни бугунги кунда чемпионатда ишлаётган Абрамов, Қосимов, Бердиев каби мухлислар орасида ҳурмат қозонган мураббийлар билан бир қаторда эътироф этиш тўғри эмас.\nБабаян жуда яхши вақтда «Локо» мураббийи бўлди. Масалан, у «Динамо»га қарши ўйин олдидан тайинланганида Самарқанддаги қизиққон мухлислар Бабаянни «жуда илиқ кутиб олган бўлишарди». Чунки Бабаяннинг Самарқандга охирги ташрифи жуда эсда қоларли бўлган. Равшан Ҳайдаров мураббийлигидаги «Динамо» «Пахтакор»га жиддий қаршилик кўрсатган ва ўйиннинг асосий вақти 1:1 ҳисобида якунланганди. Кейин ҳакам ўйинга 5 дақиқа қўшган ва «Пахтакор» қўшиб берилган 9-дақиқада (!) гол урганди. Албатта, бу ишларда Бабаяннинг зиғирча айби йўқ, лекин мухлислар бу сафсатага ишонишмаганди. Ўша ўйиндан сўнг «Пахтакор» автобуси тошбўрон қилинган, Бабаяннинг «Эпика»сини ҳам мухлислар кўтариб уришганди. Ҳа, машинани 4 томонидан кўтариб ерга уришганди. Бундай агрессияга сабаб бўлиш учун майдонда қандай воқеалар бўлганини тасаввур қилаверинг.\n«Локо» биринчи давранинг охирги турини ўз майдонида «Сўғдиёна»га қарши ўтказади ва шу билан танаффус бошланади. Бу орада ҳар хил таъсирли видеолар, Бабаяннинг даҳо экани ҳақида мақолалар чиқиб содда мухлисларнинг фикрини ўзгартиришга ҳам эришишса керак. Шу ўринда Бабаяннинг айнан мана шу жабҳада кучли тактик эканига тан бериш керак. Жаноб Бабаянга янги иш жойида омад тилаган ҳолда уни кўкка кўтараётганларидан бир нарсани сўраган бўлардим: илтимос, ҳамма нарсани ўз номи билан атайлик…\nБабаян ўрнига бош мураббий тайинланди. ...\nФутбол бўйича Ўзбекистон миллий терма жамоасига Қаршининг "Насаф" жамоаси устози Рўзиқул Бердиев вақтинчалик бош мураббий этиб тайинланган. Бу ҳақда sports.uz ва ...\nЖамиятOctober 19 2017, 12:10\nОсиё кубоги: иордания терма жамоаси австралияни ...\nОсиё Кубоги-2019 мусобақасининг 1-туридан ўрин олган Австралия ва Иордания терма жамоалари ўртасидаги баҳс ўз якунига етди. Абу-Дабида бўлиб ўтган баҳсда сенсацион натижа ...\nЖаҳонJanuary 6 2019, 06:01\nСурия камчилик қолган фаластинни мағлуб этолмади\nОсиё Кубоги-2019 мусобақасининг 1-туридан ўрин олган Сурия ва Фаластин терма жамоалари ўртасидаги учрашув ўз ниҳоясига етди. Бугунги дастурнинг сўнгги ўйинида ҳисоб очилмади. ...